title: Formula 3

text:
F3-autossa käytetään sileitä ns. slick-renkaita. Käytettävä rengasmerkki on sarjakohtainen. Nykyisin F3-luokkaa ajetaan mm. Avonin, Kumhon ja Yokohaman renkailla. Suomessa Dunlop Tyres hoitaa Formula 3 -sarjan rengashuollon.FIA:n tekniset määräykset 2010
Kaikissa F3-sarjoissa ei noudateta FIA:n sääntöjä kokonaisuudessaan. Italian, Etelä-Amerikan ja "European F3 Open" sarjoissa käytetään kustannuksiltaan aitoja F3-moottoreita edullisempia yksityyppimoottoreita. Ison-Britanninan ja Japanin mestaruussarjoissa kilpaillaan myös vanhemmilla autoilla omassa luokassaan. Näissä kansallisissa luokassa käytetään yksityyppimoottoreita, vaikka uusimman sukupolven autot kilpailevat samoissa lähdöissä FIA:n sääntöjen mukaisina.


title: Formula 3

text: Formula 3 -luokalla on Suomessa pitkät perinteet. Alkuperäisillä 500cc autoilla kilpailtiin mm. Eläintarhan ajoissa. Suomenmestaruudesta F3:ssa on ajettu vuosina 1958-1960, 1984-1986 ja 2000-2009 (vuonna 2002 sarja oli arvoltaan cup). Kaudella 2010 suomenmestaruussarjan korvaa uusi Nordic F3 Masters.


title: Formula 3

text: 2000-luvulla Dallara - Opel-Spiess on ollut menestynein automerkki SM-sarjassa. Sillä on voitettu mestaruus seitsemän kertaa. Kuljettajista SM-kultaa on saavuttanut useammin kuin kerran vain Jari Koivisto (2001, 2005). SM-sarjassa on ajanut myös useita ulkomaalaisia kuljettajia, mutta mestariksi on yltänyt vain italialainen Andrea Belicchi vuonna 2003.


title: HSC SuperSeaCat Four

text: HSC Superseacat Four oli SuperSeaCatin operoima laiva. Alus on rakennettu vuonna 1999 Italiassa Fincantierin telakalla Riva Trigosossa. Vuodesta 2000 lähtien alus oli Helsinki–Tallinna-reitillä pika-aluksena, vuoden 2006 heinäkuuhun asti Silja Linen väreissä. Aluksen kotisatama oli La Spezia, Italia.


title: HSC SuperSeaCat Four

text: Tammikuussa 2008 alus myytiin Kreikkaan Aegean Speed Lines -yhtiölle ja saman vuoden lokakuussa Superseacat lopetti liikennöinnin aluksella. Alus ajettiin Puolan Gdanskin Remontowaan huollettavaksi. Toukokuun 12. päivänä 2009 alus nimettiin ja rekisteröitiin uudella nimellä Speedrunner IV. Myöhemmin samassa kuussa alus lähti kohti Kreikkaa. Laiva aloitti kesäkuussa 2009 liikenteen reitillä Pireus - Serifos - Sifnos - Folegandros - Milos.


title: HSC SuperSeaCat Four

text: Joulukuussa 2016 laiva myytiin kreikkalaiselle Golden Star Ferries -yhtiölle Pireukseen. Vuonna 2017 laiva nimettiin uudelleen, uudeksi nimeksi annettiin Superrunner.


title: HSC SuperSeaCat Four

text: Laivan sisaraluksia ovat "SuperSeaCat One", "SuperSeaCat Two" ja "SuperSeaCat Three".


title: HSC SuperSeaCat Four

text: Laivan pituus on 100 metriä ja leveys 17,1 metriä. Syväys on 2,75 metriä ja aluksen bruttovetoisuus on 4 500 tonnia. Autoja se pystyy kuljettamaan noin 150 ja matkustajia vajaa 800. Aluksen koneiston muodostaa neljä Ruston 20RK270 -dieselmoottoria, joiden voima siirretään vesisuihkupropulsioon. Koneiden teho on 27 500 kilowattia. Alus pystyy saavuttamaan 38 solmun matkanopeuden, mikä on huomattavasti enemmän kuin tavallisten matkustajalauttojen matkanopeus.


title: Pato

text: Pato on rakenne, jonka tarkoituksena on säännöstellä veden virtaamista tai korkeutta. Patoja käytetään muun muassa tulvien torjumiseen, keinokasteluun ja vesistöjen säännöstelemiseen sähköntuotantoa varten.


title: Pato

text: Suurten patojen rakennusaineena käytetään nykyään yleensä betonia tai teräsbetonia, jotka ovat miltei täysin syrjäyttäneet ennen suositun muuratun luonnonkiven. Kehittyneet työkoneet ja uusi maanrakennustekniikka ovat tehneet myös maa- ja kalliolouhetäytteestä suositun padonrakennusaineen.


title: Pato

text: Maailman korkein pato on Kiinassa sijaitseva 305 metrin korkuinen Jinping-I holvipato.


title: Pato

text: "Encyclopædia Britannican" mukaan maailman vanhin tunnettu pato olisi 3000-luvulla ennen ajanlaskun alkua kastelutarkoitukseen rakennettu Jawan pato nykyisen Jordanian alueella. Toinen hyvin vanha pato oli vuosien 2950–2750 eaa. välillä rakennettu noin 11 metriä korkea Sadd el-Kafaran pato Kairon lähellä Egyptissä, joka kuitenkin todennäköisesti vuoti ja petti pian valmistumisensa jälkeen. Lähistöllä Gizassa sijainnut Ma’lan pato, jonka rakentamiseen käytettiin enemmän materiaalia kuin Gizan suureen pyramidiin, oli sen sijaan toiminnassa yli 3 000 vuoden ajan. Vanhin edelleen toiminnassa oleva pato saattaa olla Syyrian Orontesjokeen vuoden 1300 eaa. tienoilla rakennettu pengerrys; toisen lähteen mukaan jatkuvasti toiminnassa olleista padoista vanhin olisi Dujiangyanin kastelujärjestelmään liittyvä pato Kiinan Sichuanissa 250-luvulta eaa. Lähi-idän ja Kiinan lisäksi patoja rakennettiin ennen ajanlaskun alkua myös Intiassa ja Sri Lankassa. Monet kasteluun käytetyt suuret maapadot ovat Sri Lankassa edelleen toiminnassa.


title: Pato

text: Roomalaiset olivat padonrakentamisen sijaan taitavampia veden keräämisessä ja kuljettamisessa akveduktien avulla, mutta kaksi roomalaista patoa, Proserpinan ja Cornalvon padot, on edelleen käytössä Espanjan lounaisosassa. Ennen vuotta 1900 maailmassa oli vain noin 700 suurta, yli 15 metrin korkuista patoa. Japaniin rakennettiin 32 metriä korkea Daimon’iken pato vuonna 1128; Persiaan 1300-luvun alkupuolella rakennetut Kebarin pato ja Kuritin pato olivat puolestaan maailman ensimmäiset ohutrakenteiset holvipadot. Kuritin patoa kohotettiin vähitellen 64 metrin korkuiseksi, ja se olikin maailman korkein pato aina 1900-luvun alkuun saakka.


title: Pato

text: 1800-luvun keskivaiheille saakka padonrakennus pohjautui pitkälti kokemusperäiseen tietoon. Rakenne- ja materiaalitekniikan kehittyessä myös padonrakennuksen periaatteita alettiin ymmärtää paremmin, esimerkiksi 1850-luvulla Skotlannin Glasgow’n yliopistossa toimineen William John Macquorn Rankinen ja muiden brittiläisten ja ranskalaisten insinöörien kontribuutioiden ansiosta. 1900-luvun alkupuoliskolla maailmaan rakennettiinkin jo yhteensä 5 000 yli 15 metrin korkuista patoa, ja toiset 5 000 pelkästään vuosien 1970–1975 välillä, minkä jälkeen padonrakennustoiminta hiljeni erityisesti Euroopassa ja Pohjois-Amerikassa. Yhdysvaltoihin valmistui monta näyttävää patoa, kuten Coloradojoelle vuosina 1931–1936 rakennettu 221 metriä korkea Hooverin pato. Kiinaan rakennetun yli 2 kilometrin pituisen Kolmen rotkon padon vesivoimalasta tuli valmistuessaan vuonna 2012 maailman suurin 22 500 megawatin sähkötehollaan. Padon rakentaminen loi Jangtsejokeen yli 600 kilometrin pituisen tekoaltaan.


title: Pato

text: Padon läpi virtaavan veden määrää voidaan säädellä aukkojen ja luukkujen avulla. Vaadittu vesimäärän läpäisevyys määritellään pitkään ajanjaksoon perustuvalla tulvahuippujen tarkastelulla. Patoaukot mahdollistavat myös vesivaraston tyhjentämisen padon tarkastamista ja korjaamista varten.


title: Pato

text: Luukkujen liikuttelemiseen käytetään pääasiassa konevoimaa ketjujen, hammastankojen tai öljynpaineella toimivien hydraulisien sylintereiden välityksellä. Padon aukkojen sulkemislaitetta nimitetään tavallisesti liikuteltaviksi tai avattaviksi padoiksi.


title: Pato

text: Varsinaisia patoluukkuja on nykyisin käytössä pääasiassa kahta perustyyppiä: tasoluukut sulkevat ja avaavat padon liikkuen niitä varten tehdyissä luukku-urissa pystysuunnassa edestakaisin, kiertyvät luukut on aisojensa välityksellä laakeroitu padon sivupilareihin. Edelliseen ryhmään kuuluvat liukuluukut liukuvat luukku-urassa olevia johteitaan myöten. Jos vedenpaine nostaa pintakitkan liian suureksi, asetetaan luukkuun pyörät (kiinteäpyöräinen luukku) tai luukun ja johteen väliin ns. Stoney-palkki, jossa olevat pyörät helpottavat luukun liikuttelemista. Jälkimmäiseen pääryhmään kuuluvat segmenttiluukut, joissa luukun etulevy on ympyrälieriön muotoinen ja luukku nousee ylös kiertyen etulevyä tukeviin kannatinrakenteisiin kiinnitettyjen aisojen päissä olevien tukilaakereiden ympäri, sekä samantapaiset sektoriluukut, jotka lasketaan kynnyksen sisään varattuun tilaan.


title: Pato

text: Perustyypeistä poikkeavat muun muassa kynnykseltä alas kaatuva läppäluukku, johon voidaan joskus asettaa myös vastapaino, ja esimerkiksi Imatrankosken padossa käytetty valssiluukku jossa on rumpu joka sulkee aukon tiivisteiden kanssa ja joka kulkee hammastankojen tukemana ja ohjaamana patomuureja pitkin ja joka avataan ketjun avulla.


title: Pato

text: Padon tulee kestää turvallisesti oletetun suurimman mahdollisen vesimäärän lisäksi myös tulvaveden paine. Yleensä padoissa on tulva-aukkoja, joista vesimäärää voidaan vähentää. Veden noustessa tasolle, jonka yläpuolella on ainoastaan koko padon pituinen ns. varalaita, vesi virtaa vapaasti säädettävistä luukuista tai patoaukoista.


title: Pato

text: Ylisyöksypadoissa tulva-aukon kynnys on niin korkealla, ettei alavesi vaikuta veden juoksuttamiseen.


title: Pato

text: Padot voidaan luokitella rakennusmateriaaliensa lisäksi niiden toimintaperiaatteen tai käyttötarkoituksen mukaan.


title: Pato

text: Maapato on erilaisista pystysuuntaisista maakerroksista tehty maarakenne, jonka keskellä on yleensä savesta tehty tiivistyssydän, joka estää veden tunkeutumisen padon läpi. Veden kulutukselle altistuva pinta on yleensä suojattu kivillä, joko kiveyksellä tai irtolohkareilla.


title: Pato

text: Maatäytepatojen rakennusaine on yleensä kauttaaltaan vesitiivistä, sen sijaan kalliolouhetäytepadossa eräiden osien tarkoituksena on vesitiiviyden aikaansaaminen ja eräiden vaakavoimien vastaanottaminen.


title: Pato

text: Gravitaatiopato pysyy aloillaan suuren massansa ansiosta. Se siirtää veden virtaamisen aiheuttaman vaakasuuntaisen voiman perustuksena olevaan kalliopohjaan.


title: Pato

text: Holvipato on kaaren muotoinen, gravitaatiopatoa huomattavasti kevyempi pato, joka kohdistaa veden aiheuttaman vaakasuoran voiman uoman sivustojen kallioperään.


title: Pato

text: Pilaripadon etuosasta muodostuu laatta, jonka tukena olevat tavalliset seinämäiset pilarit siirtävät vaakavoimat perustukseen.


title: Pato

text: Lamellipato on eräällä tavoin pilaripadon ja gravitaatiopadon välimuoto, sillä sen pilarit ovat niin paksut, että pato on lähes gravitaatiopadon kaltainen.


title: Pato

text: Täytepatojen tiivistämiseen käytetään joko tiiviitä, hienojakoisia maalajeja, yläveden puoleiseen pintaan sijoitettua teräsbetoniverhousta tai asfalttibetonista, puulaudoituksesta ja jopa levyteräksestä valmistettua pintaverhousta.


title: Pato

text: Neulapato koostuu ohuista puisista tai teräksisistä palkeista, jotka pystyasentoon asennettuina nojaavat alapäästään padon kynnyksessä olevaan uraan ja yläpäästään joko kiinteiden tai liikuteltavien tukien varassa olevaan vaakasuuntaiseen palkkiin. Padon tilapäiseen sulkemiseen käytetään lisäksi laudasta tai lankuista tehtyjä levyjä ja myös puusta tai teräksestä tehtyjä pato- eli settipalkkeja. Ne asetetaan pato-pilareihin vaaka-asentoon niitä varten tehtyihin ns. settiuriin, ja päällekkäisinä ne muodostavat yhtenäisen seinän.


title: Pato

text: Neulapatoja on käytetty vedenkulun säännöstelyn ohella myös vesihierontaan. Suomessa tästä käytöstä tunnetaan edelleen ainakin Runnin "Neulatammi".


title: Pato

text: Patoja rakennetaan myös kokonaan veden alle, jolloin niillä voidaan esimerkiksi nostaa veden korkeutta tai rajoittaa suolaveden virtausta joen suulle.


title: Microsoft Access

text: Microsoft Access on Microsoft Office -ohjelmistopaketteihin kuuluva tietokantojen käsittelyohjelma.


title: Microsoft Access

text: Microsoft Access on niin sanottu relaatiotietokantaohjelma, joka soveltuu pienten ja keskisuurten aineistojen käsittelyyn. Raporttien ja lomakkeiden suunnittelu tehdään yleensä sen ohjattujen toimintojen avustamana tai valmiita mallipohjia käyttäen. Ohjelmaa käytetään esimerkiksi käyttöliittymänä SQL-tietokantoihin. Sisäisesti Microsoft Access käyttää Jet-tietokantamoottoria. Kantaan voidaan liittyä ODBC-rajapinnan kautta muistakin ohjelmista.


title: Microsoft Access

text: Ohjelma toimii muiden Microsoftin ohjelmien kanssa. Esimerkiksi Microsoft Excel -taulukon tiedot voidaan tuoda Microsoft Accessiin, jolloin niitä voidaan tarkastella lomake- tai raporttimuodossa. Taulukot voidaan myös viedä Exceliin esimerkiksi graafisten esitysten tekoa varten. Halvemmissa Office-paketeissa, esimerkiksi Officen "peruspaketeissa", kuten "Personal" ja "Student" ei ole Microsoft Accessia mukana. Microsoft Access sisältyy Microsoft Officen "Enterprise"- ja "Professional"- versioihin.


title: Microsoft Office

text: Microsoft Office on Microsoftin valmistama, yksi maailman eniten käytetyistä toimisto-ohjelmistopaketeista Windows- ja Mac OS X -käyttöjärjestelmille. Microsoft Officen kehitystyö aloitettiin vuonna 1983 Apple Macintosh -tietokoneille. Myöhemmin vuonna 1993 Microsoft kehitti Office-paketista Windows-version, joka sisälsi Microsoft Word, Microsoft Excel sekä Microsoft PowerPoint sovellukset.


title: Microsoft Office

text: Vuonna 2012 Softpedia kertoi Microsoft Officen rikkoneen miljardin käyttäjän rajan, ollen samalla käytetyin toimisto-ohjelmisto maailmassa.


title: Microsoft Office

text: Eri Office-pakettien lisäksi Microsoft Office tulee esiasennettuna Windows RT-tableteille. Officen mobiiliversio on saatavilla ilmaiseksi Windows Phone, iOS, ja Android-puhelimille. Microsoft on myös julkaissut internetselaimella toimivan Office Online-paketin (aikaisemmin nimellä Office Web Apps) joka kilpailee Googlen Docsin kanssa.


title: Microsoft Office

text: Office-paketteja on saatavilla useita versioita yksityis-, opetus- ja yrityskäyttöön, pakettien sisällöt vaihtelevat tämän mukaan. Office-pakettien sisältämiä ohjelmia ovat mm.:Lisäksi yrityskäyttöön:


title: Microsoft Office

text: Microsoft Office for Windows on vuonna 1990 julkaistu paketti Windows 3.0-käyttöjärjestelmälle.


title: Microsoft Office

text: Officen 1.5 päivitys sisälsi Excel 3.0 version ja seuraava 1.6 päivitys sisälti Mail for PC Networks 2.1 version.


title: Microsoft Office

text: Microsoft Office 3.0, koodinimeltään Office 92, julkaistiin vuonna 1992. Tämä oli ensimmäinen Office paketti joka julkaistiin CD-ROM muodossa kuluttajille.


title: Microsoft Office

text: Microsoft Office Professional versio julkaistiin 1993 joka lisäsi Microsoft Access 1.1 version pakettiin.


title: Microsoft Office

text: Microsoft Office 4.0 paketti julkaistiin vuonna 1993. Wordin numero nostettiin vastaamaan MS-DOSin ja Macintoshin versiota.


title: Microsoft Office

text: Microsoft Office 4.2 julkaistiin vuonna 1994 Windows NT:lle tukien i386, Alpha, MIPS sekä PowerPC arkkitehtuurin koneet.


title: Microsoft Office

text: Microsoft Office 95 julkaistiin 1995 uudistetulla logolla varustettuna. Logoa käytettiin myöhemmin myös Office 97, 2000 ja XP versioissa. Sovelluksien numerot muutettiin tarkoituksellisesti yhtenäisemmäksi. Office 95 oli Windows 95-käyttöjärjestelmälle suunniteltu jonka takia se oli täysin 32-bittinen.


title: Microsoft Office

text: Professional versio sisältää peruspaketin lisäksi myös Microsoft Access 7.0 version.


title: Microsoft Office

text: Microsoft Office 97, koodinimeltään Office 8.0, toi paljon uudistuksia, kuten Office avustajan, kieliasun tarkastaja sekä visuaalisen päivityksen koko Office pakettiin.


title: Microsoft Office

text: Microsoft Office 2000, koodinimeltään Office 9.0, sisälsi paljon turvallisuutta parantavia tekiöitä, kuten macrojen allekirjoitusten tarkistamisen. Office 2000 on viimeinen Windows 95-käyttöjärjestelmää tukeva Office paketti.


title: Microsoft Office

text: Microsoft Office XP, koodinimeltään Office 10.0 tai Office 2002, julkaistiin Windows XP-käyttöjärjestelmälle. Office XP toi uudistuksen nimeltä Safe Mode, jolla pystyi avaamaan virheellisiä tai korruptoituneita asiakirjoja. Smart tag oli ensimmäinen automaattinen kirjoituksen korjaustyökalu Office paketeissa. Office XP:ssä kokeiltiin myös äänikomennon syöttöä sekä käsin kirjoitetun tunnistusta. Office paketti on viimeinen joka tukee Windows 98, ME sekä NT 4.0 käyttöjärjestelmiä.


title: Microsoft Office

text: Office XP on ensimmäinen Office-paketti joka vaati tuoteaktivoinnin ennen käyttöä piratismin rajoittamiseksi.


title: Microsoft Office

text: Microsoft Office 2003, koodinimeltään Office 11.0, julkaistiin vuonna 2003. Paketti sisälsi kaksi uutta jäsentä Officen tuoteperheeseen; Microsoft InfoPath sekä Microsoft OneNote.


title: Microsoft Office

text: Microsoft Office 2007, koodinimeltään Office 12.0, julkaistiin vuonna 2007. Paketti sisälsi tuen edistyneemmälle Office Open XML-tiedostomuodolle.


title: Microsoft Office

text: Microsoft Office 2010, koodinimeltään Office 14 (koska Office 13 hypättiin yli), sisältää monia parannuksia edeltäjäänsä nähden, mm. laajennetun tiedostoformaattituen ja sosiaalisen median työkaluja. Ohjelmisto on saatavilla Windows XP-, Windows Vista- ja Windows 7 -käyttöjärjestelmille. Tämä on ensimmäinen Office versio jolla on tuki 32- ja 64-bittisiin käyttöjärjestelmiin.


title: Microsoft Office

text: Office 2010 toi ensimmäistä kertaa kuluttajien käytettäväksi myös ilmaiset online-versiot kuuluisista toimisto-ohjelmista kuten Word, Excel, PowerPoint ja OneNote. Ohjelmistot toimivat kaikissa suosituimmissa selaimissa, kuten Internet Explorer, Mozilla Firefox, Google Chrome, ja Apple Safari. Office Starter 2010 korvasi Microsoft Works -kotitoimisto-ohjelmiston.


title: Microsoft Office

text: Microsoft julkaisee päivityksen toimisto-ohjelmistoistaan myös mobiilialustoilleen Windows Mobile 6.5:lle ja Windows Phone 7:lle.


title: Microsoft Office

text: Microsoft Office 2010:n uusiin ominaisuuksiin kuuluu ns. "social connector" -ominaisuus. Ominaisuus yhdistää Outlook-sähköpostiohjelman moniin suosittuihin työelämässä käytettyihin sosiaalisen median palveluihin ja auttaa käyttäjää viestimään tehokkaasti verkostolleen ja pitämään yllä suhteitaan.


title: Microsoft Office

text: Microsoft Office 2013, koodinimeltään Office 15 julkaistiin vuonna 2012. Se sisältää mm. uudistetun ulkoasun, työkalun optimointiin kosketusnäytöillisille laitteille, kirjautumisen Microsoft-tilillä Officeen sekä uusi aloitusnäyttö. Microsoft Office 2013:sta on julkaistu RT-versio Windows RT-käyttöjärjestelmälle. Office 15 sisältää täydellisen tuen ODF-tiedostomuodolle.


title: Microsoft Office

text: Microsoft Office 2016, koodinimeltään Office 16 julkaistiin vuonna 2015. Sen uusina ominaisuuksina on mahdollisuus tallentaa tiedostot suoraan OneDrive–pilvipalveluun.


title: Microsoft Office

text: Microsoft julkaisi ensimmäisen Office ohjelman Mac OS tietokoneille vuonna 1984. Wordin 1.0 versiota seurasi seuraavana vuonna Ecxel 1.0 ja sitä seuraavana vuonna PowerPoint 1.0. Access tietokantaohjelmaa ei ole tehty Officen Mac-versioon.


title: Microsoft Office

text: Microsoft Office 98 Macintosh Edition julkaistiin MacWorld Expo tapahtumassa Yhdysvaltojen San Franciscossa vuonna 1998. Paketti sisälsi Internet Explorer 4.0 selaimen sekä Outlook Express sähköpostiohjelman.


title: Microsoft Office

text: Microsoftin Macintosh Business Unit muokkasi 98 Macintosh Editionia ennen julkaisua enemmän Mac-tyyliseksi.


title: Microsoft Office

text: Microsoft Office 2001 julkaistiin vuonna 2000 ollen viimeinen alkuperäisissä Mac OS-koneissa toimivanan Office-pakettina. Samalla julkaistiin Entourage-sähköpostiohjelma joka sisälsi myös kalenterin, osoitekirjan, tehtävälistan ja muistion. PowerPC-prosessori on vaadittu ohjelmiston pyörittämiseen.


title: Microsoft Office

text: Microsoft Office v. X julkaistiin vuonna 2012 ollen ensimmäinen Mac OS X-yhteensopica Office-paketti.


title: Microsoft Office

text: Microsoft Office 2004 for Mac julkaistiin toukokuussa 2004. Mukana oli myös tuki VBA:lle (Visual Basic Applications).


title: Microsoft Office

text: Microsoft Office 2008 for Mac julkaistiin tammikuussa 2008 ollen samalla ensimmäinen Office joka toimi Intel- ja PowerPC-kantaisilla Mac-koneilla. Mukana oli myös tuki Office Open XML-tiedostomuodoille.


title: Microsoft Office

text: Microsoft Office for Mac 2011 julkaistiin lokakuussa 2010. Entourage-sähköpostiohjelma tiputettiin pois koska Outlookin oli suunniteltu toimimaan paremmin OS X version Officeperheen ja Microsoftin Exchange serverin välillä.


title: Microsoft Office

text: Microsoft Office for Mac 2016 julkaistiin vuonna 2015. Sen myötä sovellus sai tuen Retina–näyttöille. Outlook 2016 for Mac sovellus on hyvin rajoitettu verrattuna Windowsin vastaavaan.


title: Microsoft Office

text: Office 365 on Microsoftin yksityisille ja yrityksille markkinoima toimisto-ohjelmisto joka julkaistiin vuonna 2011. Alkujaan Office 365 oli tarkoitettu vain yrityskäyttöön, mutta Microsoft lisäsi mahdollisuuden käyttää uusimpia ohjelmia kuukausimaksullisella käyttölisenssillä jota tarjotaan myös yksityisasiakkaille.


title: Microsoft Office

text: Microsoft Office tuotteet Microsoft Windows sekä Mac OS X ympäristöön. Sisältää myös rajattoman tallennustilan Microsoftin OneDrive-palvelussa sekä 60-minuuttia puheaikaa Skypeen joka kuukausi.


title: Microsoft Office

text: Yrityksille Microsoft tarjoaa ratkaisuja sähköpostin, verkkoneuvottelun, dokumenttien tallentamisen ja jakamisen sekä sosiaalisen verkoston hallinnointiin ohjelmien Exchange Online, Skype for Business, SharePoint Online, OneDrive for Business, Yammer ja Office Online sekä muiden Office-tuotteiden avulla.


title: Cthulhu-mytologia

text: Cthulhu-mytologia on laaja 1900-luvulla syntynyt tarusto, jota hyödynnetään pääasiassa kauhukirjallisuudessa niin sanotuissa Cthulhu-tarinoissa, mutta myös muussa kulttuurissa, kuten elokuvissa ja populaarimusiikissa. Tarusto pohjautuu yhdysvaltalaisen kauhukirjailijan H. P. Lovecraftin ja hänen kirjailijaystäviensä tarinoihin, mutta sen kokosi ja yhtenäisti August Derleth, joka myös keksi taruston nimen.


title: Cthulhu-mytologia

text: Lukuisat myöhemmät kauhukirjailijat ovat käyttäneet tarinoissaan Cthulhu-tarustoa. Suuri osa Lovecraftin jälkeisten kirjailijoiden kirjoittamista Cthulhu-tarinoista eroaa huomattavasti Lovecraftin alkuperäisestä ajatuksesta, jossa pahat jumalolennot hallitsevat kaoottista kaikkeutta. Derlethin yhtenäistämässä tarustossa hänen kristilliset arvonsa tuovat esiin hyvän ja pahan taistelun. Lovecraft sen sijaan oli ateisti, jonka näkemykset heijastuivat hänen tarinoissaan kaikkeuden välinpitämättömyytenä suhteessa ihmiseen. Joidenkin Lovecraft-tutkijoiden mukaan Cthulhu-tarusto onkin vain Derlethin esittämä käsitys, eikä Lovecraft tarkoittanutkaan sitä kokonaisuudeksi vaan kokoelmaksi mielikuvia, joita voidaan käyttää eri teoksissa tuomaan esille samoja tuntemuksia.


title: Cthulhu-mytologia

text: Taruston keskeisiä hahmoja ovat suuret muinaiset, pelottava joukko jumalolentoja, joista tunnetuin on kammottava Cthulhu. Cthulhu ja hänen palvelijansa nukkuvat ja uneksivat R'lyehin mereen uponneessa kaupungissa. ”Kun tähtien asento on oikea”, Cthulhu herää ja aiheuttaa hävitystä koko maailmassa. Taruston perusteoksessa, Lovecraftin varhaisessa novellissa ”Cthulhun kutsu”, Cthulhu mainitaan suurten muinaisten ylipappina, mutta myöhemmässä tarustossa esiintyy häntäkin mahtavampia olentoja, kuten kaikkeuden valtias Azathoth ja hedelmällisyyden jumala Shub-Niggurath. Lovecraftin seuraajat ovat osaltaan laajentaneet tarustoa merkittävästi, osan toimiessa vielä Lovecraftin elinaikana ja jopa yhteistyössä hänen kanssaan.


title: Cthulhu-mytologia

text: Cthulhu-tarusto pohjaa joukkoon H.P. Lovecraftin novelleja ja pienoisromaaneja. Ensimmäisiä tarustoa hahmottelevia Lovecraftin teoksia olivat ”Dagon” (1920) ja ”Nyarlathotep” (1920), eteenpäin se kehittyi novelleissa ”Nimetön kaupunki” (1921) ja ”Juhlapäivä” (1923). Vuosina 1925–26 kirjoitetusta ja 1928 julkaistusta ”Cthulhun kutsusta” muotoutui sen perusteksti, jonka jälkeen Lovecraft kirjoitti aiheeseen liittyen tarinan tai kaksi vuodessa. Hänen luomansa tarusto ei kuitenkaan ollut yhtenäinen tai ristiriidaton kokonaisuus, vaan pikemminkin maailmankäsitys johon hänen tarinansa pohjasivat. Ne kuitenkin esittelevät taruston olentoja, tärkeimpinä suuret muinaiset, joukon kuvitteellisia Uuden Englannin paikkoja, jotka ovat tärkeä osa Lovecraftin ja hänen seuraajiensa tuotantoa, niin ikään kuvitteellisen ”kielletyn kirjan” "Necronomiconin", sekä kylmän nihilistisen todellisuuskuvan.


title: Cthulhu-mytologia

text: "Hulluuden vuorilla" (1936) järjesti Lovecraftin tarustoa ja toi siihen tieteiskirjallisuuden aineksia, mutta se on kuitenkin osin ristiriidassa hänen aiempiin kuvauksiinsa muinaisista. Myös ”Cthulhun kutsussa” esiintyvät suuret muinaiset eroavat jonkin verran muiden novellien muinaisista: ne ovat kouriintuntuvampia olentoja ja luonteeltaan vähemmän avaruudellisia ja enemmän maapalloon ja ihmisiin liittyviä. Esimerkiksi Cthulhun herääminen kuolemankaltaisesta unestaan on tässä tarinassa suoraan sitä palvovista kiinni.


title: Cthulhu-mytologia

text: Lovecraftilla oli joukko kirjeystäviä, jotka kirjoittelivat samantapaisiin pulp-lehtiin kuin hän ja joiden fantasia- ja kauhunovellien tyyli muistutti Lovecraftia (niin sanottu Lovecraftin piiri). Lovecraft rohkaisi ystäviään käyttämään tarustoaan, ja August Derlethin, Robert E. Howardin, Clark Ashton Smithin, Henry Kuttnerin, Robert Blochin ja Frank Belknap Longin kaltaiset kirjailijat osallistuivatkin jo varhain taruston kehittämiseen.


title: Cthulhu-mytologia

text: Vaikka joukko kirjeystäviä lainailikin lovecraftilaisia aineksia tarinoihinsa, muodostivat jokaisen omat tarinat varsin itsenäiset kokonaisuutensa. Vaikka Clark Ashton Smith mainitsi Yok-Zothothin (Yog-Sothoth) ja Kthulhutin (Cthulhu) novellissaan "Ubbo-Sathla" (1933), keskittyivät hänen tarinansa enemmän hänen omiin jumaluuksiinsa, kuten Tsathogguaan. Lovecraft kuitenkin mainitsi omissa tarinoissaan Howardin keksimän "Unaussprechlichen Kulten" -kirjan sekä ystäväänsä viitanneen atlantislaisen ylipapin Klarkash-Tonin.


title: Cthulhu-mytologia

text: Cthulhu-mytologia, siinä muodossa kuin se nykyään tunnetaan, on nimeään myöten Lovecraftin kirjeystävän August Derlethin luomus. Vaikka pohjan sille antoivatkin Lovecraftin ja hänen piirinsä kirjoitukset, ei Lovecraft – eikä kukaan muukaan piirin jäsenistä – systematisoinut sen enempää kuin nimennytkään mytologiaa; Lovecraft tosin kutsui sitä joskus humoristisesti nimellä ”Yog-Sothothery” erään taruston hahmon mukaan. Itse asiassa Lovecraftin tarinat kerääntyvät enemmän kuvitteellisen Arkhamin kaupungin kuin Cthulhun tai jonkin muun olennon ympärille, ja mainitut jumalolennot ja niiden olemukset vaihtelevat tarinasta toiseen; tästä syystä jotkut ovat arvelleet, ettei Lovecraft edes tarkoittanut tarustoaan yhtenäiseksi kokonaisuudeksi.


title: Cthulhu-mytologia

text: Lisäksi Lovecraftin käsityksessä kaikkeus oli moraaliton, välinpitämätön, vailla hyvää tai pahaa, eivätkä ihmiset merkinneet sen olennoille juuri mitään: Lovecraftin tarinoissa ihmiset saattavat miellyttää tai ärsyttää voimakkaampia olentoja, mutta todellisuudessa tämä merkitys on vähäinen ja ihmiset suurille muinaisille lähes yhdentekeviä. Lovecraftin ateismi ja materialismi heijastuivat tähän näkemykseen. Derleth sen sijaan oli katolinen ja liitti Cthulhu-tarustoon kristillisiä käsityksiä. Derlethin kaikkeudessa käynnissä oli hyvien ”vanhempien jumalien” ja pahojen ”suurien muinaisten” välinen taistelu, ja ihminen oli tämän taistelun keskipisteessä. Lovecraftia suomeksi toimittanut Markku Sadelehto kutsuu Derlethin näkemystä ”naiiviksi ja absurdiksi”.


title: Cthulhu-mytologia

text: Derleth myös yhdisti muiden kirjoittajien Cthulhu-vaikutteiset tarinat lopullisesti kiinteäksi osaksi tarustoa. Tämä toisaalta vieraannutti tarustoa Lovecraftin näkemyksistä, mutta toisaalta laajensi sitä suuresti, helpotti muiden kirjailijoiden osallistumista sen kehittämiseen ja toi sen pitkälti nykyiseen muotoonsa. Lovecraft-vaikutteista huolimatta Cthulhu-tarusto itsessään onkin Derlethin luomus. Derleth kehitti myös klassisten neljän elementin mukaisen jaottelun, jossa esimerkiksi Cthulhu edusti "vettä", Tsathoggua "maata" ja Derlethin omat Ithaqua "ilmaa" ja Cthugha "tulta".


title: Cthulhu-mytologia

text: Ensimmäisiä Lovecraftin piirin ulkopuolisia tarustoon omat osansa kirjoittaneita olivat Fritz Leiber, joka tosin oli nuorena kuulunut Lovecraftin piiriin, mutta kirjoitti päätyönsä, myös Cthulhu-taruston parissa, vasta 1960-luvulla ja sen jälkeen, sekä paremmin muusta genrekirjallisuudesta muistettava Hugh B. Cave, joka hänkin oli vaihtanut muutaman kirjeen Lovecraftin kanssa – jonkin verran riitelevässäkin sävyssä. Myöhempiä kirjailijoita ovat olleet David Drake, Colin Wilson, Philip José Farmer, Joanna Russ ja Lin Carter. Jopa Stephen King on kirjoittanut Cthulhu-tarinan ”Crouch End” (1980). Sitä mukaa kun uusia kirjoittajia on ilmaantunut, taruston jumalten, olentojen ja paikkojen määrä on rikastunut.


title: Cthulhu-mytologia

text: Monet elokuvat ovat lainanneet piirteitä Cthulhu-mytologialta, kuten Sam Raimin "Kauhun riivaamat" ja Lucio Fulcin "The Beyond". Amerikkalainen seura "The H.P. Lovecraft Historical Society" on tuottanut elokuva- ja kuunnelmasovituksia Lovecraftin Cthulhu-tarustoon kuuluvista teoksista, tunnetuimpana vuonna 2005 valmistunut mustavalkoisen mykkälyhytelokuvan "The Call of Cthulhu", joka voitti useita palkintoja ja sai kunniamaininnan monilla elokuvajuhlilla. Lisäksi monet yhtyeet ovat ottaneet vaikutteita H. P. Lovecraftilta, varsinkin extreme metal -lajityyppiin kuuluvat. Joillekin yhtyeille Cthulhu-tarusto on sanoitusten pääaihe (esimerkiksi Electric Wizardin sanoitukset käsittelevät usein tarustoa, ja 1960-luvulla toimi yhtye nimeltä "H. P. Lovecraft") jotkut ovat tehneet yksittäisiä kappaleita, jotka sivuavat sitä, esimerkkeinä Venomin ”The Evil One”, Metallican ”The Call of Ktulu” ja ”The Thing That Should Not Be”.


title: Cthulhu-mytologia

text: Cthulhu-mytologia on innoittanut myös monia pelejä, varsinkin roolipelejä ja nyttemmin myös tietokonepelejä. Chaosium julkaisi 1981 "Cthulhun kutsu" -nimisen roolipelin, joka oli yksi ensimmäisistä Cthulhu-mytologiaa hyödyntäneistä peleistä. Viimeistään "Cthulhun kutsu" vakiinnutti Cthulhu-nimen lausumisasuksi – varsinkin englannin kielessä – muodon "kutulu" tai "kuθulu". Videopelien puolella tunnetuin tarustoa hyödyntävä peli lienee Infogramesin pelielokuvaksikin filmatisoitu "Alone in the Dark".


title: Cthulhu-mytologia

text: 1970-luvulta lähtien on myyty myös Simonin "Necronomiconiksi" kutsuttua, enemmän tai vähemmän aitoja mesopotamialaisia loitsuja ja taruja sisältävää kirjaa, joka sisältää myös viittauksia Cthulhu-tarustoon. Vaikka kirjan loitsut ja jumaltarut ovat osin aitoja, sen lovecraftilaiset osiot tuskin ovat. Kirja on kuitenkin kohtalaisen tunnettu ja kuuluu monien Lovecraft-harrastajien mielenkiinnon piiriin.


title: Cthulhu-mytologia

text: Tyypillinen piirre Cthulhu-tarustossa ovat siinä esiintyvien kauhujen kosminen, osin tieteiskirjallinen luonne. Lisäksi tarinoissa esiintyy usein kuvitteellisia Uuden Englannin paikkoja ja kiellettyjä, myyttisiä kirjoja. Taruston tarinoissa esiintyy myös yleensä joitakin sen keskeisistä jumaluuksista tai voimista.


title: Cthulhu-mytologia

text: Cthulhu-taruston tunnetuin ja keskeisin osa ovat suuret muinaiset, joukko pelottavia jumalolentoja, joista tunnetuin on Cthulhu. Cthulhu on suurten muinaisten ylipappi, joka on maannut miljoonia vuosia kuolemankaltaisessa unessa meren pohjassa, uponneessa R'lyehin kaupungissa. Tähän liittyy tunnettu ja tarustossa usein toistuva sanonta ”"Ph'nglui mglw'nafh Cthulhu R'lyeh wgah'nagl fhtagn"” eli ”Talossaan R'lyehissä kuollut Cthulhu odottaa uneksien”. Telepaattisten voimiensa avulla suuret muinaiset ovat hankkineet ihmisten joukosta itselleen avustajia, ja kun ”tähdet ovat oikein”, R'lyeh nousee ja suuret muinaiset palaavat valtaan palvojiensa avustamina.


title: Cthulhu-mytologia

text: Lovecraft kuvasi tarinoissaan myös ”toiset jumalat”, joukon suuria muinaisiakin vahvempia olentoja. Cthulhu ei ole taruston hahmoista voimakkain, eikä myöskään sen todellinen keskushahmo. Tämä asema on sen sijaan Azathothilla, joka on kaikkeuden herra, kaiken keskipisteessä asuva ”sokea idiootti” ja ”demonisulttaani”, joka luo asioita ajatuksen voimalla. Muita toisia jumalia ovat esimerkiksi portinvartija Yog-Sothoth ja naispuolinen tai androgyyni hedelmällisyyden jumala Shub-Niggurath, eli Metsän-Musta-Pukki-Jolla-On-Tuhat-Lasta. Toisten jumalien sanansaattajana toimii Nyarlathotep. Toisia jumalia ei läheskään aina lasketa omaksi ryhmäkseen, vaan niidenkin katsotaan usein olevan suuria muinaisia. Erottelu löytyy kuitenkin jo Lovecraftin itsensä teksteistä. Englanniksi toisia jumalia kutsutaan usein myös nimellä ”Outer Gods” eli ”ulommat jumalat”, mutta Lovecraft itse ei käyttänyt tätä nimeä.


title: Cthulhu-mytologia

text: Lisäksi joissain Lovecraftin teksteissä esiintyvät erityistä unimaailmaa hallitsevat maan jumalat, jotka ovat huomattavasti heikompia kuin suuret muinaiset tai toiset jumalat. Tarustoon kuuluu myös joukko olentoja, jotka eivät ole varsinaisesti jumalallisia. Varsinkin Lovecraftin myöhempi tuotanto lisäsi avaruuden ja avaruusolentojen merkitystä vaihtaen yliluonnollisen maapallolle vieraaksi elämäksi ja tieteeksi. Lovecraftin myöhäiskauden tarinoissa esiintyy toistuvasti erilaisia älyllisiä ulkoavaruuden rotuja jotka tulevat maapallolle esihistoriallisella ajalla ja asettuvat asumaan siellä; näitä olentoja ovat mi-go, muinaiset eli vanhemmat olennot ("Hulluuden vuorilla" -pienoisromaanissa esiintyvä ulkoavaruuden rotu, ”Elder Things”), Yithin suurrotu ja lentävät polyypit.


title: Cthulhu-mytologia

text: Kuvitteelliset Uuden-Englannin kaupungit ja muut tapahtumapaikat ovat olennainen osa tarustoa, ja ne tunnetaan englanniksi usein nimellä ”Lovecraft Country” (”Lovecraft-maa”). Lovecraftille Uusi-Englanti edusti toisaalta hänen kotiseutuaan ja toisaalta vanhinta ja tarumaisinta osaa eurooppalaisten asuttamista Yhdysvalloista. Salemin noitavainot Massachusettsissa lisäsivät alueen tarunomaisuutta. Lovecraftin maantieteen keskus on Massachusettsissa sijaitseva kuvitteellinen Arkhamin kaupunki, joka oli muotoiltu väljästi todellisen Salemin kaupungin pohjalta. Lovecraft kuvasi muitakin kuvitteellisia Massachusettsin paikkoja, joista Innsmouth muistuttaa Newburyportia ja Kingsport Marbleheadia. Dunwichin Lovecraft rakensi Hampdenia, Wilbrahamia ja Monsonia ympäröivien alueiden pohjalta.


title: Cthulhu-mytologia

text: Lovecraftin kuvaileman Massachusettsin osan läpi virtaa Miskatonic-joki, jonka etelärannalla Arkham sijaitsee. Arkhamissa toimii Miskatonicin yliopisto, johon monet Lovecraftin tarinat liittyvät. August Derleth lisäsi Arkhamista pohjoiseen sijaitsevan Billingtonin metsän. Kuvitteellisten paikkojen lisäksi Lovecraftin ja hänen seuraajiensa tarinoissa esiintyy myös oikeita paikkoja, kuten Boston, Salem, Danvers, Marblehead, Providence, Gloucester ja Newburyport; toisinaan mainitaan jopa todellisia yksittäisiä rakennuksia kuten kirjastoja.


title: Cthulhu-mytologia

text: Keskeinen osa tarustoa ovat sen kuvitteelliset kirjat, joista tunnetuin on Lovecraftin itsensä kehittämä "Necronomicon". Kirjan kirjoitti Lovecraftin mukaan ”hullu arabi” Abdul Alhazred noin vuonna 730 Damaskoksessa. Kirja on niin tunnettu, että siitä on laadittu useita todellisia ennallistuksia, tunnetuimpana ”Simonin "Necronomicon"”. Muita kiellettyjä kirjoja ovat muun muassa "Pnakoottiset käsikirjoitukset", "Eibonin kirja" (kirjan keksi Clark Ashton Smith, jonka mukaan sen kirjoittaja oli profeetta Eibon), "Cultes des Goules" (August Derlethin keksintöä, kirjoittajana kreivi D'Erlette), "Unaussprechlichen Kulten" (keksijänä Robert E. Howard ja kirjoittajana Friedrich Wilhelm von Junzt) sekä "De Vermiis Mysteriis" (Robert Blochin keksintöä, kirjoittanut Ludvig Prinn). Arkhamissa sijaitsevassa Miskatonicin yliopistossa on näitä kirjoja edustava valikoima.


title: Cthulhu-mytologia

text: Eräät Cthulhu-tarustossa esiintyvät asiat ovat todellisia: esimerkiksi muutamat paikat, kuten tähdet Aldebaran ja Fomalhaut ja planeetta Yuggoth, joka oli Lovecraftin käyttämä nimitys Plutosta – itse asiassa Lovecraft käytti nimeä Yuggoth oletetusta Neptunuksen takaisesta planeetasta jo ennen sen löytymistä 1930. Myös eräät henkilöt, kuten Olaus Wormius, todellinen tanskalainen keräilijä, on liitetty tarustoon; kuitenkin virheellisesti, sillä Lovecraftin mainitsema Olaus Wormius käänsi "Necronomiconin" latinaksi vuonna 1228 – vuosisatoja ennen kuin todellinen Olaus Wormius oli syntynytkään. Lisäksi todellinen Voynichin käsikirjoitus on liitetty Cthulhu-tarustoon, samoin teosofien mytologioissa esiintyvä "Dzyanin kirja".


title: Cthulhu-mytologia

text: Lisäksi monia jumalhahmoja ja kuvitteellisia paikkoja on lainattu tarustoon todellisista mytologioista: näitä ovat esimerkiksi Bast (kissajumalatar muinaisessa Egyptissä), Hypnos (unen jumala Kreikan tarustossa) ja Wendigo (lainaus Pohjois-Amerikan intiaanien tarustosta), sekä islamilaisen taruston kadonnut kaupunki Irem.


title: Cthulhu-mytologia

text: S. Albert Kivinen aloitti suomalaisten Lovecraft-pastissien kirjoittamisen novellilla "Keskiyön mato Ikaalisissa", tässä ja myöhemmissä novelleissaan Kivinen pyrkii muokkaamaan Ikaalisista suomalaisen Cthulhu-taruston Dunwichia. Cthulhu-aiheisia novelleja on julkaistu Kivisen kokoelmassa "Merkilliset kirjoitukset" sekä Boris Hurtan toimittamassa valikoimassa "Kultainen naamio".


title: Vega

text: Vega ("Wega", α Lyr, Alfa Lyrae) on Lyyran tähdistön päätähti. Tämä kirkas sinertävänvalkea tähti on melko lähellä meitä, 25,3 valovuoden päässä. Vega on 3. kirkkain meille Suomeen näkyvä tähti, vain Arcturus ja Sirius ovat kirkkaampia. Vega on niin sanotun Kesäkolmion kärkitähti. Kesäkolmioon kuuluvat myös Joutsenen Deneb ja Kotkan Altair. Vega on myös viidenneksi kirkkain tähti. Suomessa Vega on sirkumpolaarinen, eli se on aina horisontin yläpuolella. Vegaan on viitattu mm. elokuvassa "Ensimmäinen yhteys".


title: Vega

text: Spektriluokaltaan Vega on luokkaa A0V ja sijoittuu HR-diagrammissa pääsarjaan. Vegan elinikä on vain 10 % Auringon eliniästä eli noin miljardi vuotta. Vega on Aurinkoa lyhytikäisempi, koska se on aurinkoa massiivisempi. Aurinkoa massiivisempien tähtien keskustassa lämpötila ja tiheys nousevat suuremmaksi, ja ne polttavat vetypolttoainetta fuusioissa Aurinkoa huomattavasti nopeammin, hyvin kiivaasti. Vega on mahdollisesti Delta Scuti -tyypin muuttuva tähti.


title: Vega

text: Noin 12 000 vuoden kuluttua Vegasta tulee uusi napatähti Pohjantähden tilalle, kun Maan prekessio eli akselin kiertyminen ajan mukana liikuttaa pohjoisnapaa taivaalla. Vega määriteltiin alussa luokan 0,00 tähdeksi, mutta korjatun magnitudimäärityksen mukaan tähden kirkkaus on 0,03.


title: Vega

text: Sinertävänvalkean Vegan väriä kuvaava luku väri-indeksi B-V on 0,00, ja tähteä käytetään väri-indeksimittareiden säätämiseen. Vega säteilee näkyvän valon alueella 350–850 nanometrin alueella 2 000–4 000 janskyä, mikä korkeintaan kaksinkertainen poikkeama eri valon aaltoalueilla on tähdelle tasainen. Eniten valoa tulee spektrin keskimmäisessä, vihreässä alueessa, vähiten punaisessa ja violetissa.


title: Vega

text: Vega oli ensimmäinen valokuvattu tähti vuonna 1850, ja myös ensimmäinen valokuvattu spektri vuonna 1872 otettiin Vegasta. Vega oli ensimmäisiä tähtiä, joiden parallaksi mitattiin. Struve mittasi sen vuonna 1837 ja julkaisi vuonna 1840. Parallaksista saadaan laskettua tähden etäisyys.


title: Vega

text: Vuonna 1983 infrapuna-alueella taivasta kuvannut IRAS-satelliitti havaitsi Vegalta ylimääräistä infrapunasäteilyä. Säteilyn arveltiin olevan peräisin tähteä kiertävästä pölykiekosta.


title: Vega

text: Vuonna 2005 julkaistun, Spitzerin keräämään aineistoon perustuvan tutkimuksen mukaan Vegan pölykiekon säde on 24 μm aaltopituudella mitattuna 330 AU, 70 μm mitattuna 543 AU ja 160 μm mitattuna 815 AU. Vegan renkaan hiukkasten elinikä on laskujen mukaan vain alle 1 000 vuotta.


title: Vega

text: Aikaisten tutkimusten perusteella Vegan pölykiekossa havaittiin kaksi kasaumaa, joiden arveltiin johtuvan tähteä kiertävästä planeetasta. Vuonna 2002 julkaistu tutkimus arvioi, että Vegalla olisi kolmen Jupiterin massainen planeetta 40 AU:n päässä keskustähdestä. Seuraavana vuonna julkaistussa tutkimuksessa todettiin kasaumien saattavan johtua Neptunuksen massaisen planeetan migraatiosta 56 miljoonan vuoden aikana 40 AU:n etäisyydeltä 65 AU:n etäisyydelle. Vuonna 2006 julkaistu tutkimus rajasi mahdollisen planeetan massaksi korkeintaan 5–10 Jupiterin massaa.


title: Vega

text: Teorioista huolimatta Vegalta ei ole löydetty planeettoja. Mahdollisen jättiläisplaneetan olemassaolo asetettiin kyseenalaiseksi, kun aikaisemmin havaittuja kasautumia ei kyetty havaitsemaan vuonna 2007 Plateau de Bure Interferometerilla kerätyn aineiston perusteella.


title: Jack Brabham

text: Sir John Arthur "Jack" Brabham (2. huhtikuuta 1926 Hurstville, Uusi Etelä-Wales, Australia – 19. toukokuuta 2014) oli australialainen autourheilun Formula 1 -luokan kolminkertainen maailmanmestari, vuosilta 1959, 1960 ja 1966. Hän sai lempinimen "Black Jack" mustista hiuksistaan sekä ajoittaisista hiljaisista hetkistään.


title: Jack Brabham

text: Jack Brabham hallitsi erilaisten työkoneiden käytön jo pienestä pitäen auttaessaan vihannesviljelijän ammattia harjoittanutta isäänsä peltotöissä. Toisen maailmansodan aikana hän palveli ilmavoimissa ja sodan jälkeen työskenteli autokorjaamoyrittäjänä. Sen ohessa hän kilpaili pienissä luokissa ajamalla muun muassa lika- ja saviratakilpailuja () sekä hillclimb -autokilpailuja, joissa voitti mestaruuksia. Hän tutustui kilpa-autouransa varhaisten vaiheiden aikana mekaanikko Ron Tauranacin kanssa.


title: Jack Brabham

text: Brabhamin kilpa-ajajan kokemus kasvoi, kun hän aloitti yhteistyön Cooperin tehdastallin kanssa ja ajoi ensimmäisen Formula 1 -kilpailunsa tallin valmistamalla autolla Britannian osakilpailussa vuonna (kilpailu päättyi keskeytykseen). Myös seuraavan vuoden Britannian kilpailu päättyi keskeytykseen Maseratin autolla. Kausi oli jälleen yhden kilpailun mittainen F1-sarjassa, koska Brabhamin kiinnostus suuntautui urheiluautoihin ja Formula 2:iin, joissa voitti vuoden 1958 Nürburgringin 1000 kilometrin ajon yhdessä Stirling Mossin kanssa sekä F2-mestaruudet Britannian (1958) ja Ranskan (1964) sarjoissa. Le Mansin 24 tunnin ajoissa vuonna 1957 Brabham sijoittui Cooperillaan S1100-luokkansa kolmanneksi (kokonaistuloksissa 15. sijalle), mutta vuosien 1958 ja 1970 kilpailut Aston Martinin ja Matran autoilla päättyivät keskeytyksiin.


title: Jack Brabham

text: Kausi oli Brabhamin ensimmäinen kokonainen kausi F1-sarjassa, jonka aikana hän otti uransa ensimmäisen voiton Monacon katuradalla ja voitti ensimmäisen maailmanmestaruutensa Coventry Climax -moottorilla varustetulla Cooperilla. Seuraavana vuonna Brabham uusi mestaruutensa voittamalla viisi peräkkäistä osakilpailua.


title: Jack Brabham

text: Vuonna 1961 Brabham perusti oman tallinsa yhdessä Ron Tauranacin kanssa, jonka ensiesiintyminen tapahtui F1-sarjassa kaudella . Hänen tallinsa ei kuitenkaan menestynyt uudessa 1500 kuutiosenttimetrin Formula 1:ssä. Ainoan voiton tallille toi Dan Gurney vuoden Ranskan osakilpailussa. Vuonna alettiin ajaa 3000-kuutioisilla formuloilla, ja Brabham Repcon moottorilla varustetulla Brabham-autolla voitti kolmannen mestaruutensa (Brabham on ainoa, joka on pystynyt voittamaan F1-mestaruuden omaa nimeään kantavalla omavalmisteisella autolla). Seuraavana vuonna mestaruus meni hänen tallitoverilleen Denny Hulmelle.


title: Jack Brabham

text: Indianapolis 500 -kilpailuun Brabham oli osallistunut jo vuonna 1961 Cooperin valmistamalla autolla sijoittuen kilpailussa yhdeksänneksi, mutta uusintayritykset omavalmisteisella autolla päättyivät heikkoihin tuloksiin.


title: Jack Brabham

text: Kaudella Brabham kärsi loukkaantumisista ja päätti lopettaa uransa siihen kauteen, mutta talliin ei ollut tarjolla huippukuljettajia, minkä vuoksi hän jatkoi vielä vuoden. Hän voitti kauden avauskilpailun Etelä-Afrikassa, mutta uran viimeinen F1-osakilpailu Meksikossa päättyi moottoririkon aiheuttamaan keskeytykseen.


title: Jack Brabham

text: Eläkkeelle siirryttyään hän vetäytyi autourheilusta kokonaan, myi osuutensa tallista Tauranacille ja palasi Australiaan hoitamaan maatilaa sekä ylläpitämään moottorialan liiketoimintaa. Myöhemmin 1970-luvulla tallin johtotehtävät otti hoidettavakseen Bernie Ecclestone. Brabham aateloitiin vuonna 1979.


title: Jack Brabham

text: Brabhamin kaikki pojat, Geoff, Gary ja David, ovat myös ajaneet kilpaa. Brabhamin lapsenlapset Matthew ja Sam ovat kilpa-ajajia.


title: SCART

text: SCART ("Syndicat des Constructeurs d'Appareils Radiorécepteurs et Téléviseurs") eli Euro-AV -liitin on lähinnä Euroopassa käytössä oleva liitäntästandardi, jonka kautta voidaan kuljettaa videokuvaa ja ääntä laitteelta toiselle. SCART-liittimen historia johtaa 1980-luvun Ranskaan, jossa päätettiin vaatia televisioihin SCART (joskus käytetään myös nimeä "Peritél") -liitäntää pakolliseksi, jotta maksutelevisiolaitteita pystyisi helposti liittämään televisioon. SCART on melko monipuolinen signaalinkuljetustapa, joka mahdollistaa muun muassa komposiittivideon, S-Videon ja RGB-videon kuljetuksen, television kuvasuhteiden ohjauksen ja stereoäänen.


title: SCART

text: SCARTin jo varhain havaittu puute on hieman hutera kiinnitys, jossa ei ole lukitusmekanismia varmistamassa paikoillaan pysymistä. Laadukkaat kaapelit ovat usein myös jäykkiä ja raskaita, ja liitin vie hurjasti tilaa laitteen takaa. Niissä uusissa televisiossa, joihin SCART-laitteita voi ylipäätään vielä liittää, tämä tapahtuukin yleensä litteällä television takaseinämän suuntaisesti asetettavalla sovittimella, josta lähtee kaapeli, jonka päässä on naaras-SCART. Toinen vaihtoehto on erillinen muunnin, joka tekee SCART-signaaleista HDMI-muotoisia.


title: SCART

text: Tänä päivänä HDMI-liitäntä on käytännössä korvannut SCARTin uusista laitteista täysin. Liitin on pieni sekä kaapeli ohutta, ja liitäntä mahdollistaa kuvan ja monikanavaäänen digitaalisen välittämisen lisäksi muun muassa Ethernet-liikenteen.


title: SCART

text: Kolminapaista 180 asteen DIN-liitintä on myös kutsuttu jälkeenpäin "vanhan ajan SCARTiksi", sillä joissain vanhoissa laitteissa sillä välitettiin mustavalkoinen tai komposiittivideo sekä monoääni. RCA-liitin tuli kuitenkin yleisemmäksi liitäntätavaksi ennen SCARTiin siirtymistä.


title: SCART

text: SCART-liittimessä on 21 nastaa, joiden kautta kulkee signaali seuraavanlaisesti:Kuvasuhteen valintasignaalin sekä äänisignaalien lähtöimpedanssien tulee olla alle kilo-ohmi ja tuloimpedanssien vähintään 10kΩ. Lisäksi kuvasuhteen valintasignaalin tulokapasitanssin pitää olla alle kaksi nanofaradia. S-video-, komposiitti- ja RGB-signaalien lähtö- sekä tuloimpedanssien tulee olla noin 75Ω.


title: SCART

text: SCART-kaapeli, jonka kaikki pinnit on oikein kytketty, on kaksisuuntainen ja sen voi kytkeä laitteiden välille kummin päin tahansa. Kunnollisessa kaapelissa kukin signaalijohdin on koaksiaalinen, jolloin saman kaapelin sisällä kulkevat johtimet eivät aiheuta merkittäviä häiriöitä toisiinsa. Mahdolliset häiriöt ilmenevät yleensä haamukuvina, eli kuvan läpi näkyy himmeästi toinen kuva tai kuvan varjo. Kuluttajan kannattaa huomata, että myynnissä on myös halvempia SCART-kaapeleita, joissa kaikkia nastoja ei ole kytketty tai kaapelin johtimia ei ole häiriösuojattu. Mikäli laitteiden välisen tiedonsiirron ei tarvitse olla kaksisuuntaista tai kaikkien signaalityyppien ei tarvitse olla käytettävissä, ylimääräiset pinnit voikin jättää kytkemättä, jolloin on mahdollista käyttää ohuempaa, taipuisampaa ja edullisempaa kaapelia. Usein käytetään myös sovittimia, joilla SCART-liittimeen voidaan kytkeä komposiitti- tai S-videojohto.


title: SCART

text: RGB- ja S-videosignaalia ei voi kuljettaa samaan aikaan samassa SCART-kaapelissa, koska ne käyttävät osittain samoja johtimia. Mikäli televisiossa on useita SCART-liittimiä, ne on usein rakennettu niin, että kukin ottaa vastaan komposiittivideosignaalia ja sen lisäksi pelkästään RGB-signaalia tai S-videosignaalia. Mikäli S-videosignaalia syötetään SCART-liittimeen, joka vastaanottaa ainoastaan komposiittivideo- ja RGB-signaalia, laite olettaa, että kyseessä on komposiittivideosignaali ja näyttää vain S-videosignaalin Y- eli kirkkauskomponentin. Tällöin kuva näkyy mustavalkoisena. Värit saa näkymään, kun vaihtaa johdon oikeanlaiseen SCART-liittimeen tai säätää laitteen asetuksista S-videosignaalin vastaanoton päälle. Joissakin televisioissa signaalityypin valinta suoritetaan vaihtamalla videokanavaa.


title: SCART

text: Kun kytketään digiboksia, on usein tarve kytkeä kolme laitetta. Useissa televisiossa on vain kaksi SCART-liitäntää ja silloin voidaan käyttää SCART-kytkintä. Jos esimerkiksi DVD-soitin ja videonauhuri ovat samassa television SCART-liitännässä, voi vain toinen laite olla kerralla käytössä.


title: SCART

text: Toisaalta jos digiboksissa on kaksi SCART-liitäntää, joihin on merkitty TV ja VIDEO, voidaan tällaisella digiboksilla yleensä ketjuttaa DVD-soitin ja digiboksi samaan television SCART-liitäntään. Tällöin digiboksi osaa automaattisesti välittää VIDEO-liittimeen kytketyn DVD-soittimen signaalin televisiolle, kun DVD-soittimeen kytketään virta. Tätä kytkentävaihtoehtoa käytettäessä tulee tarkistaa, että digiboksi tukee molempien SCART-liittimien osalta RGB-signaalin siirtämistä ja että digiboksilta televisioon kytketty SCART-johto kytketään televisiossa sellaiseen liittimeen, joka osaa ottaa vastaan RGB-signaalin. DVD-soittimen kuvasignaali tulee siis saada RGB-muodossa soittimelta televisiolle asti ja tällä kytkennällä yhteen television RGB-signaalia tukevaan SCART-liitäntään saadaan kytkettyä kaksi RGB-signaalia käyttävää laitetta ilman erillistä SCART-kytkintä. Videonauhurin kuva voidaan tämän jälkeen kytkeä toiseen vapaana olevaan television SCART-liitäntään, joka (yleensä) tukee ainoastaan komposiittisignaalia.


title: Fomalhaut

text: Fomalhaut (α Piscis Austrini, "kalan suu" arabiankielisisistä sanoista "Fam al-Hut") on taivaan 18:nneksi kirkkain tähti. Sen näennäinen kirkkaus on ensimmäistä magnitudia ja spektriluokka on A, joten se kuuluu pääsarjaan HR-diagrammissa. Aurinkokunnastamme tähteen on matkaa 23 valovuotta, eli se on kosmisessa mittakaavassa meidän naapurimme. Se on myös himmeän Etelän Kalan tähdistön päätähti, joka näkyy vain aivan eteläisimmässä Suomessa.


title: Fomalhaut

text:
Fomalhautin arvellaan olevan melko nuori tähti, vain 200 miljoonan vuoden ikäinen. Tähden pintalämpötilaksi on mitattu noin 8 500 Kelviniä. Aurinkoon verrattuna sillä on massaa 2,3 kertaa enemmän ja valovoimaa 15
kertaa enemmän halkaisijan ollessa 1,7-kertainen Auringon vastaavaan verrattuna.


title: Fomalhaut

text:
Fomalhaut oli eräitä ensimmäisiä tähtiä, joilla havaittiin 80-luvun keskivaiheilla ylimääräistä infrapunasäteilyä, joka kertoo tähteä ympäröivästä viileästä pölystä. Myöhempien tarkkojen havaintojen mukaan Fomalhautinkin pöly kiertää keskustähteään renkaana. Tämän tyyppisten pölyrenkaiden katsotaan useimmiten vastaavan Aurinkokunnan Kuiperin vyöhykettä, jossa on jäisiä pikkuplaneettoja.
Hubblen avaruusteleskoopilla tehtyjen havaintojen mukaan Fomalhautin pölyrenkaan terävä sisäreuna on 133 AU:n päässä keskustähdestä, ulkoreuna yli 158 AU:n etäisyydellä. Rengas on tämän mukaan läpimittaansa verrattuna kapea, noin 25 AU leveä. Pölyrengas ei ole aivan säännöllinen, sen keskus on 15 AU:n päässä Fomalhautista. Kiekossa uskotaan olevan pölyä noin yhden Maan massan verran. Aiemmin on epäilty, että tämän kiekon hieman epäsäännöllisen muodon aiheuttaisi vetovoimallaan 50–70 AU:n päässä Fomalhautista kiertävä planeetta.


title: Fomalhaut

text:
Tähdellä onkin infrapunahavaintojen perusteella planeetta, "Fomalhaut b", joka havaittiin vuonna 2008. Hubble-avaruusteleskooppi on ottanut planeetasta kuvia, joiden kooste julkaistiin Science-lehdessä 14. marraskuuta 2008 . Kuvissa näkyy selvästi planeetan liike. Planeetta on nyt Fomalhautista noin 18 miljardin kilometrin eli 119 AU:n päässä 872 vuoden kiertoajalla
lähellä pölyrenkaan sisäreunaa. Koska planeetan radan arvellaan olevan soikea, sen keskietäisyyden Fomalhautista arvellaan olevan noin 115 AU. Planeetta kiertää silloin noin 18 AU:n päässä pölyrenkaan sisäreunasta. Fomalhaut b on ensimmäinen suoraan kuvannuksella varmistettu eksoplaneetta.


title: Fomalhaut

text: Planeetta on Jupiterin/Saturnuksen tyyppinen kaasuplaneetta, jonka massa on arviolta välillä 0,3–2 Jupiterin massaa ja läpimitta ehkä Jupiterin läpimitan verran.


title: Fomalhaut

text:
Koska Fomalhaut on Aurinkoa kirkkaampi, planeetan teoreettinen lämpötila on samaa luokkaa kuin Aurinkokuntamme Neptunuksen lämpötila. Silti planeetalla oletetaan olevan kuuma ulompi kaasukehä, jonka virtausten vaihtelut selittäisivät havaitut planeetan kirkkauden vaihtelut. Planeetan pintalämpötila on ehkä 1 000 K eli noin 700 °C.
Planeetta näkyy himmeänä näkyvässä valossa sen takia, että avaruusteleskooppiin on asennettu Fomalhautin valon himmentävä koronagrafi ja planeetta on keskustähdestään niin kaukana. Infrapuna-alueessa planeetta ei näy. Kirkkauden vaihtelujen ja infrapuna-alueen himmeyden pohjalta oletetaan, että planeetalla olisi valtavat renkaat, paljon suuremmat kuin Saturnuksella, mutta niitä ei voida havaita suoraan.


title: Konkistadori

text: Konkistadori ( ’valloittaja, valtaaja’) tarkoittaa Amerikan mantereen valloittajaa. Kiinnostus uuteen mantereeseen alkoi Kristoffer Kolumbuksen löydöistä 1490- ja 1500-luvulla, jolloin eurooppalaiset valtasivat suurimman osan Etelä- ja Keski-Amerikkaa.


title: Konkistadori

text: Kaikki konkistadorit eivät olleet espanjalaisia. Normanni Béthencourt valloitti Kanariansaaret vuodesta 1402 lähtien ja ensimmäiset purjehtijat, jotka aloittivat tutkimus- ja valloitusretket, olivat muita kuin espanjalaisia: Kolumbus oli genovalainen, Vespucci firenzeläinen ja Magalhães portugalilainen. Kaikki konkistadorit eivät olleet sotilaita: Quesada oli lakimies, joka johti retkikunnan ylös Magadalenajokea. Saapuessaan Bogotán laaksoon hänen nälkäänäkevällä 200 miehen joukollaan ei ollut enää ruokaa, ruutia eikä hevosia, mutta diplomatialla hän sai hallintaansa lähes koko nykyisen Kolumbian alueen.


title: Konkistadori

text: Suurin osa konkistadoreista oli kuitenkin "La fronteran" Andalusian ja Extremaduran provinsseista ja palvelivat katolisia kuninkaallisia Isabellaa ja Ferdinandia, joiden tavoitteena oli kristinuskon levittämisen lisäksi saada varoja sotiin maureja, protestantteja ja toisia valtakuntia vastaan. Reconquistan päättyminen merkitsi, että ylimääräisiä sotajoukkoja oli käytettävissä, mutta varallisuutta muslimien kukistamisesta ei tullut.


title: Konkistadori

text: Vuonna 1493 paavi Aleksanteri VI määräsi "Inter caetera" -bullassaan kaiken maan sata leguaa (100 × 5,56 km merellä) Kap Verden saarista länteen Espanjalle ja muut pakanoiden maat Portugalille. Portugalin kuningas Juhana II ei pitänyt sopimuksesta ja 1494 Tordesillasin sopimuksessa Espanja ja Portugali jakoivat maailman uudelleen 370 leguaa Kap Verdestä. Paavi Julius II vahvisti sopimuksen 1506. Muilta Euroopan mailta, Ranskalta, Englannilta ja Alankomailta kiellettiin erityisesti uudet valloitukset, jonka jälkeen ne turvautuivat merirosvoukseen päästäkseen osallisiksi Amerikan kullasta. Myöhemmin nämä maat sanoutuivat irti paavin määräysvallasta uskonpuhdistuksen yhteydessä.


title: Staudinger

text: Staudinger on sukunimi, joka voi tarkoittaa ainakin seuraavia:


title: U2

text: U2 on irlantilainen rock-yhtye, joka on perustettu Dublinissa vuonna 1976. Yhtyeen kokoonpanon muodostavat laulaja Bono, kitaristi The Edge, basisti Adam Clayton ja rumpali Larry Mullen Jr.. U2:n musiikilliset juuret ovat post-punkissa, mutta se on uransa aikana ammentanut musiikkiinsa vaikutteita lukuisista populaarimusiikin tyylilajeista. Yhtyeen kappaleiden keskeisimpiä aihepiirejä ja teemoja ovat muun muassa poliittinen kantaa ottavuus, hengellisyys ja rakkaus. U2 on tunnettu muun muassa Bonon laajasta ja voimakkaasta lauluäänestä, The Edgen kitaraefektien muovaamasta musiikistaan sekä näyttävistä konserteistaan.


title: U2

text: U2 perustettiin, kun sen jäsenet olivat vielä teini-iässä. Yhtye solmi levytyssopimuksen Island Recordsin kanssa ja julkaisi esikoisalbuminsa "Boy" vuonna 1980. 1980-luvulla se sai maineensa poliittisesti kantaa ottavana kokoonpanona muun muassa kappaleiden ”Sunday Bloody Sunday” ja ”Pride (In the Name of Love)” ansiosta. Yhtye nousi kansainvälisesti tunnetuksi live-esiintyjäksi vuoden 1985 Live Aid -konsertin myötä, ja lopullisen läpimurtonsa se teki vuonna 1987 viidennellä albumillaan "The Joshua Tree".


title: U2

text: 1990-luvulla U2 uudisti niin musiikkiaan kuin julkista imagoaan julkaistessaan uransa suurimpiin menenestyksiin lukeutuvan albumin "Achtung Baby", jota seuranneella Zoo TV Tour -kiertueella yhtyeen konserteista muodostui näyttäviä yleisötapahtumia. Yhtyeen kokeellinen aikakausi päättyi vuonna 1997 ristiriitaisen vastaanoton saaneeseen "Pop"-albumiin ja PopMart-kiertueeseen. 2000-luvun alussa yhtye palasi menestyksekkäästi takaisin valtavirtarockin piiriin albumeillaan "All That You Can’t Leave Behind" ja "How to Dismantle an Atomic Bomb". Yhtyeen vuosina 2009–2011 maailmaa kiertänyt U2 360° Tour on lipunmyynniltään ja yleisömääriltään kaikkien aikojen eniten menestyksekkäin konserttikiertue. Vuonna 2014 yhtye sai osakseen kritiikkiä julkaistessaan albuminsa "Songs of Innocence" ilmaiseksi iTunesin käyttäjille.


title: U2

text: Neljäkymmentävuotisen uransa aikana U2 on julkaissut 14 studioalbumia, joista viimeisin on vuoden vuoden 2017 joulukuussa julkaistu "Songs of Experience", joka on noussut listaykköseksi muun muassa Yhdysvalloissa. Yhtye on myynyt maailmanlaajuisesti yli 175 miljoonaa albumia ja voittanut 22 Grammy-palkintoa. "Rolling Stone" on sijoittanut U2:n sijalle 22 listallaan 100 Greatest Artists of All Time. Yhtye aateloitiin Rock and Roll Hall of Fameen vuonna 2005.


title: U2

text: U2 perustettiin Dublinissa 25. syyskuuta 1976. 14-vuotias Larry Mullen Jr. oli laittanut koulunsa ilmoitustaululle ilmoituksen, jossa kerrottiin ”rumpalin etsivät muusikoita yhtyeen perustamiseksi.” Mullenin ilmoitukseen vastasi kuusi henkilöä, jotka kokoontuivat ensimmäisen kerran yhteen Mullenin kodin keittiössä Rosemount Avenuella. Läsnä olivat Mullenin itsensä lisäksi laulaja Paul ”Bono” Hewson, kitaristiveljekset Dik Evans ja David ”The Edge” Evans, basisti Adam Clayton sekä Mullenin ystävät Ivan McCormick ja Peter Martin. Mullen on kuvannut yhtyeen ”olleen The Larry Mullen Band noin kymmenen minuutin ajan, jonka jälkeen Bono oli saapunut paikalle ja vesittänyt Mullenin mahdollisuuden olla yhtyeen johtohahmo.” Peter Martin ei liittynyt yhtyeeseen huolimatta siitä, että oli tuonut mukanaan kitaransa ja vahvistimensa, eikä Ivan McCormick pysynyt yhtyeen mukana ensimmäisiä viikkoja pidemmälle. Kokoonpanoksi vakiintui Bono laulajana, Adam Clayton basistina, Mullen rumpalina sekä Evansin veljekset kitaristeina, ja yhtye valitsi nimekseen Feedback, joka oli johdettu akustista kiertoa tarkoittavasta sanasta. Yhtye harjoitteli soittaen cover-kappaleita, ja heidän varhaisen uransa keskeisimpiä innoittajia olivat The Jamin, The Clashin, Buzzcocksin ja Sex Pistolsin kaltaiset, nousevat punk-esiintyjät.


title: U2

text: Vuoden 1977 keväällä Feedback soitti ensimmäisen kerran maksaneelle yleisölle St. Fintan’s High Schoolin salissa. Pian tämän jälkeen yhtye vaihtoi nimekseen The Hype. Kitaristi Dik Evans, joka oli yhtyeen jäsenistä vanhin ja opiskeli jo collegessa, oli hiljalleen jäämässä yhtyeen ulkopuolelle. Evansille koulutus oli musiikkia tärkeämpi asia, ja hänestä päätettiin luopua. Vuoden 1978 maaliskuussa yhtye vaihtoi nimekseen U2. Yhtye valitsi nimen kuuden saamansa ehdotuksen joukosta, koska se oli ehdotetuista nimistä ”vähiten kamala.” Maaliskuussa U2 osallistui Limerickissä järjestettyyn kykykilpailuun, jonka se myös voitti. Kilpailun palkintona oli 500 punnan palkkio sekä mahdollisuus levyttää studiossa demo, joka lähetettäisiin levy-yhtiö CBS:n kuultavaksi. U2 levytti demon vuoden 1978 huhtikuussa, mutta tuotos oli heikko yhtyeen hermostuneisuuden vuoksi.


title: U2

text: Irlantilainen musiikkilehti "Hot Press" oli keskeisessä osassa U2:n uran edistämisessä. "Hot Press" oli yksi yhtyeen tärkeimpiä tukijoita sen uran alussa, ja sen toimittajana työskennellyt Bill Graham myös esitteli yhtyeen Paul McGuinnessille, josta tuli vuonna 1978 yhtyeen manageri. Aiemmin basisti Adam Clayton oli hoitanut managerin tehtäviä järjestämällä yhtyeelle keikkoja. McGuinness muun muassa järjesti yhtyeelle mahdollisuuden päästä levyttämään uutta demoa, ja lupasi järjestää yhtyeelle levytyssopimuksen. U2 jatkoi fanipohjansa vahvistamista keikkailemalla ahkerasti ympäri Irlantia. Vuoden 1979 elokuussa yhtye levytti tuottaja Chas de Whalleyn kanssa kolme kappaletta sisältäneen demon Dublinissa sijaitsevalla Windmill Lane -studiolla, jossa yhtye on sittemmin levyttänyt valtaosan tuotannostaan. Levy-yhtiö CBS julkaisi levytetyt kappaleet syyskuussa 1979 Irlannissa singlenä "U23", jota painettiin 1 000 kappaletta, jotka myytiin nopeasti loppuun. Singlen menestyksen rohkaisemana yhtye esiintyi ensimmäisen kerran myös Irlannin ulkopuolella, kun se matkusti soittamaan Lontooseen. Yhtye ei kuitenkaan saanut kaipaamaansa huomiota yleisöltä ja kriitikoilta. 26. helmikuuta 1980 yhtye julkaisi Irlannissa singlen ”” CBS:n levymerkillä. U2:lla oli kuitenkin vaikeuksia löytää levy-yhtiö, joka olisi valmis tekemään sen kanssa vakituisen levytyssopimuksen. Lopulta yhtyeen kiinnitti Island Records, jonka edustaja Bill Stewart oli nähnyt yhtyeen esiintymässä Dublinin National Stadium -konserttisalissa samana päivänä, jolloin yhtye julkaisi ”Another Day” -singlen.


title: U2

text: Vuoden 1980 toukokuussa U2 julkaisi ensimmäisen kansainvälisen singlensä ”11 O’Clock Tick Tock”, joka oli yhtyeen debyytti Island Recordsilla. Se ei kuitenkaan saavuttanut listasijoituksia. Singlen oli tuottanut Martin Hannett, jonka Island Records halusi myös U2:n ensimmäisen albumin "Boy" tuottajaksi. Yhtye kuitenkin vastusti ajatusta, ja albumin tuottajaksi valikoitui lopulta singlen ”A Day Without Me” tuottanut Steve Lillywhite. "Boy" levytettiin Windmill Lane -studiolla, ja yhtye valitsi albumin kappalemateriaalin noin neljänkymmentä kappaletta sisältäneestä keikkaohjelmistostaan. Albumi julkaistiin lokakuussa, ja se sai arvosteluissa positiivisen vastaanoton saavuttaen Britannian albumilistalla parhaimmillaan sijan 52. Albumia seurannut kiertue vei U2:n esiintymään myös Eurooppaan ja Yhdysvaltoihin, ja yhtye onnistui sen turvin vahvistamaan mainettaan erinomaisena live-esiintyjänä ja laajentamaan kuulijakuntaansa.


title: U2

text: U2:n toinen albumi "October" osoittautui haasteeksi yhtyeelle. Albumin laulunkirjoittaminen koki takaiskun, kun Bonon kirjoittamia sanoituksia sisältänyt laukku varastettiin yhtyeen ollessa kiertueella Yhdysvalloissa vuonna 1981. Kiertueella aikaa uuden kappalemateriaalin tekemiseen oli rajoitetusti, ja heinäkuussa yhtye aloitti "Octoberin" levyttämisen Dublinissa vajaalta pohjalta. Bono improvisoi valtaosan sanoituksista valmiiksi nopeasti. Tuottajana jatkanut Steve Lillywhite on kuvannut albumin levyttämistä ”kaoottiseksi”. Albumin ensimmäisenä singlenä julkaistiin jo heinäkuussa kappale ””, joka oli yhtyeen ensimmäinen Britanniassa listalle noussut kappale. Yhtye pääsi myös esittämään kappaleen suositussa televisio-ohjelmassa "Top of the Pops".


title: U2

text: "October" julkaistiin nimensä mukaisesti vuoden 1981 lokakuussa. Bonon kirjoittamat sanoitukset olivat teemaltaan hengellisiä. Albumi debytoi Britannian albumilistalla sijalla 11, mutta se sai osakseen ristiriitaisia arvioita ja vain vähän radiosoittoa. Moni kriitikko piti albumia kokonaisuudeltaan sekavana, eikä se juuri menestynyt Britannian ulkopuolella. Albumia seuranneella kiertueella U2 saapui konsertoimaan ensimmäisen kerran myös Suomeen, kun se esiintyi vuonna 1982 Turun Ruisrock-festivaalilla. Kiertueen päätyttyä yhtye oli kuitenkin tyytymätön vähäiseen edistykseensä. Yhtye oli myös ajautunut taloudellisesti haastavaan tilanteeseen, eikä se kokenut saavansa riittävän paljon tukea levy-yhtiöltään Islandilta. Yhtye oli myös vähällä päättää uransa, sillä kristilliseen herätysliikeeseen kuuluneet Bono ja The Edge olivat huolissaan siitä, voisivatko uskontonsa vuoksi soittaa rock-yhtyeessä. Pohdittuaan asiaa he kuitenkin päättivät jättää liikkeen jatkaakseen musiikin tekemistä, ja yhtye päätti sitoutua tekemiseensä uudelleen kehittyäkseen paremmaksi.


title: U2

text: Vuonna 1983 U2 julkaisi kolmannen studioalbuminsa, "War". Levyn musiikki on aikaisempaa vihaisempaa, ja esimerkiksi Larry Mullenin rummutusta voi luonnehtia sotilashenkiseksi. Levyn ensimmäinen kappale "Sunday Bloody Sunday" on väkivaltaa vastustava, Pohjois-Irlannissa vuonna 1972 tapahtuneen, Bloody Sundayna eli verisenä sunnuntaina tunnetun murhenäytelmän muistoksi tehty kappale. Kappaleen lopussa on viittaus Jeesukseen. Voimakas, tunteellinen kappale herätti huomiota ja on myöhemmin esimerkiksi valittu The Rock and Roll Hall of Fame -museon 500 Songs that Shaped Rock and Roll -listalle. Toisella kuuluisalla kappaleella "New Year's Day" tulevat esiin Adam Claytonin basistin taidot. Kappaleen "40" nimi ja sanat on otettu Raamatun psalmista 40.


title: U2

text: Vuonna 1983 yhtye julkaisi ensimmäisen livealbuminsa "Under a Blood Red Sky", joka on nauhoitettu ja kuvattu Coloradon Red Rockin pyöröteatterissa. Levyn ja videoidun konsertin myötä U2:n suosio ja tunnettuus liveyhtyeenä kasvoi edelleen niin Yhdysvalloissa kuin Euroopassa.


title: U2

text: Työskentelyn neljännen studioalbuminsa parissa U2 aloitti tuottajien Brian Eno ja Daniel Lanois kanssa. Vuonna 1984 ilmestynyt "The Unforgettable Fire" on yksi kokeellisimmista U2:n levyistä. Verrattuna kolmeen edellisempään levyyn musiikki ei ole enää kiihkeän vihaista. Levyn ensimmäinen single "Pride (In the Name of Love)" on taas kannanotto ihmisoikeuksien puolesta. Siitä tuli ensimmäinen U2:n kappale, joka ylsi Ison-Britannian Top 5 -listalle.


title: U2

text: Bonon sanoitukset levyllä ovat monimutkaisempia ja kokeellisempia kuin edellisillä. Kappale "MLK" on kunnianosoitus Martin Luther Kingille. Kappale "Bad" kertoo heroiiniriippuvuudesta, joka oli yleistä Dublinissa 1980-luvulla. The Unforgettable Fire -kiertueen aikana Bono "piikitti" itseään mikrofonilla kappaleen aikana. Kiertue oli ensimmäinen U2:n kiertue, jolla he soittivat ulkoareenoilla.


title: U2

text: Vuonna 1985 yhtye osallistui Live Aidiin, joka keräsi tukea Etiopiaa vaivanneen nälänhädän uhreille. Konserttia seurasi arviolta miljardi ihmistä ympäri maailmaa. Vaikka U2 ei ollut konsertin pääesiintyjiä, varasti se yleisön huomion 13-minuuttisen "Bad" kappaleen aikana. Bono nosti yleisön joukosta tytön lavalle ja tanssi hänen kanssaan. U2:n poistuttua lavalta muut yhtyeen jäsenet olivat varmoja, että heidän suuri mahdollisuutensa meni pilalle Bonon takia ja vaativat tätä eroamaan. Bono suostui miettimään osaansa yhtyeessä ja lähti tauolle. Parin kuukauden kuluttua Bono palasi yhtyeeseen ja hänet otettiin avosylin vastaan.


title: U2

text: Vuonna 1985 Rolling Stone -musiikkilehti julisti U2:n olevan 1980-luvun merkittävin yhtye.


title: U2

text: Vuonna 1987 U2 julkaisi viidennen studioalbuminsa "The Joshua Tree", jota yhtye oli levyttänyt Daniel Lanoisin ja Brian Enon kanssa noin vuoden ajan Irlannissa. Yhtye oli saanut innoituksen albumin tekemiseen ollessaan kiertueella Yhdysvalloissa, ja albumin nimenä oli alun perin "The Two Americas" sen amerikkalaisuuteen keskittyvän teeman mukaisesti. Albumi nousi listaykköseksi Britannian ja Yhdysvaltain albumilistoilla rikkoen myyntiennätyksiä ympäri maailmaa, ja se merkitsi yhtyeen uralle lopullista läpimurtoa. Vuoden 1988 Grammy-gaalassa "The Joshua Tree" voitti parhaan rock-esityksen ja vuoden albumin Grammyn, ja se on myynyt maailmanlaajuisesti yli 25 miljoonaa kappaletta. "The Joshua Tree" -albumilta julkaistuista singleistä ”With or Without You”, ”I Still Haven’t Found What I’m Looking For” ja ”Where the Streets Have No Name” kehkeytyi yhtyeen uran suurimpia hittejä, ja ne nousivat listojen kärkeen ympäri maailmaa.


title: U2

text: Huhtikuusta joulukuuhun 1987 kestäneellä The Joshua Tree Tour -kiertueella U2 esiintyi ensimmäisen kerran urallaan stadioneilla. Kiertue käynnistyi Yhdysvaltain sisäareenoilta, siirtyi kesäksi Euroopan stadioneille ja jatkoi tämän jälkeen vielä stadioneilla Yhdysvalloissa. The Joshua Tree Tourin aikana yhtye konsertoi yhteensä kolmelle miljoonalle ihmiselle, ja kiertue tuotti yli 40 miljoonaa dollaria. Sen aikana yhtye myös taltioi konserttejaan, joista dokumentoitiin vuonna 1988 julkaistu konserttielokuvan ja dokumentin risteytys sekä livealbumi "Rattle and Hum". The Joshua Tree Tourin aikana äänitettyjen kappaleiden lisäksi albumi sisälsi yhdeksän uutta kappaletta, ja se oli tyyliltään "The Joshua Treen" tavoin hyvin amerikkalaishenkinen julkaisu. Amerikkalaisuus heijastui albumin osalta myös livekappaleissa, jotka oli äänitetty kiertueen Yhdysvaltain-konserteissa.


title: U2

text: "Rattle and Hum" -albumi ja -elokuva otettiin kriitikoiden keskuudessa vastaan kaksijakoisissa tunnelmissa, mutta niiden kaupallinen menestys oli silti vahvaa: albumi myi kansainvälisesti yli 14 miljoonaa kappaletta ja nousi listojen ykköseksi, ja sen ensimmäinen single ”” oli U2:n ensimmäinen brittilistan kärkipaikalle yltänyt kappale. "Rattle and Humin" Yhdysvalloissa osakseen saama kritiikki johti kuitenkin siihen, että U2 ei konsertoinut vuosien 1989-1990 Lovetown Tour -kiertueellaan maassa lainkaan. Sen sijaan yhtye matkusti kiertueella Euroopassa, Aasiassa ja Australiassa. Kiertueen edetessä yhtye alkoi kuitenkin hiljalleen kyllästyä kiertue-elämään. Lovetown Tourin lopussa Bono ilmoitti ”yhtyeen vetäytyvän pois ja miettivän asioita uudelleen.” Kiertueen päätyttyä U2 vietti tauon julkisuudessa esiintymisestä ja uuden musiikin julkaisemisesta.


title: U2

text: Noin kahdeksan kuukauden tauon jälkeen U2 tapasi toisensa Itä-Berliinissä syksyllä 1990 uuden studioalbumin merkeissä. Yhtyeellä oli aluksi suuria erimielisyyksiä siitä, pitäisikö yhtyeen vaihtaa tyylilajia ja suuntaa, vai pitäisikö heidän pysyä vanhassa tyylissä, joka myi hyvin. U2 sai kuitenkin uuden innoituksen kappaleesta "One", joka kertoo Bonon ja hänen isänsä suhteesta Bonon äidin kuoleman jälkeen. Marraskuussa 1991 U2 julkaisi erittäin kokeellisen albumin, "Achtung Babyn", joka on lukuisten fanien ja kriitikoiden ylistämä. "Rolling Stone" -lehden arvion mukaan U2 oli määritellyt rock-musiikin uudestaan tehden samalla itseironiaa, missä moni artisti on epäonnistunut.


title: U2

text: "Achtung Babyn" myötä U2 sai paljon uutta yleisöä, myös niiden joukosta jotka eivät olleet innostuneet U2:n 1980-lvun tuotannosta. "Onesta" muodostui U2:n suosituin kappale. Levyn kappaleista myös "Mysterious Ways" toi yhtyeelle uusia ihailijoita. Toisaalta "Achtung Babyn" kokeellisuus myös karkotti vanhoja faneja.


title: U2

text: "Lämpimään ylistysrockiin" U2 otti etäisyyttä Zoo TV -kiertueen viileällä roolileikillä. Bonon omahyväinen Mr. Macphisto -lusiferhahmo hauskutti yleisöä soittamalla keikoilla puhelimella esimerkiksi Bill Clintonille, Helmut Kohlin sihteerille ja taksikeskukseen.


title: U2

text: Vuonna 1992 U2 aloitti uuden kiertueen Yhdysvalloista, jossa U2 ei ollut konsertoinut yli neljään vuoteen. Valtava mediatapahtuma nimeltä Zoo TV keräsi stadionit täyteen. Zoo TV oli ennennäkemätön konserttikiertue, johon sisältyi musiikin lisäksi satoja televisioita, lentäviä Trabant-autoja, satelliitti-tv-linkkejä, lähetystorneja, myös lavahahmot The Fly, Mirrorball Man ja Mr. MacPhisto. Kaikkia lavahahmoja esitti Bono ja Mr. MacPhisto korvasi televisioevankelista Mirrorball Manin vuonna 1993. Konserttien tarkoituksena monen muun ohella oli pilkata rock-musiikin kaupallistumista. Kuitenkin Zoo TV oli niin sekava, että kaikki eivät ymmärtäneet sitä. Kiertue alkoi 29.2.1992 Floridasta, Yhdysvalloista ja päättyi 10.12.1993 Tokioon. Ennen kesän 1993 Euroopan kiertuetta julkaistiin uusi albumi, "Zooropa".


title: U2

text: "Zooropa" jatkoi U2:n kokeellista linjaa tuoden tyyliin mukaan enemmän koneita. Kappaleet "Zooropa", "Stay" ja Johnny Cashin kanssa nauhoitettu "The Wanderer" olivat hittejä ympäri maailman.


title: U2

text: Vuonna 1995 tauon jälkeen U2 palasi levyttämään kappaleen ”Hold Me, Thrill Me, Kiss Me, Kill Me” elokuvan "Batman Forever" soundtrack-albumille. Kappale julkaistiin myös singlenä, joka nousi Britanniassa listakakkoseksi ja Yhdysvalloissa sijalle 16. Listaykköseksi ”Hold Me, Thrill Me, Kiss Me, Kill Me” nousi muun muassa Suomessa ja yhtyeen kotimaassa Irlannissa. Marraskuussa yhtye julkaisi Brian Enon kanssa levyttämänsä kokeellisen albumin "Original Soundtracks 1" kokoonpanolla nimeltä Passengers tehdäkseen albumin ja U2:n tuotannon välille selvän rajan. Albumi ei saanut juurikaan huomiota kriitikoiden tai yleisön keskuudessa ja sen myynti oli vähäistä, mutta oopperalaulaja Luciano Pavarottin kanssa levytetystä singlestä ”Miss Sarajevo” muodostui hitti, ja Bono on nimennyt sen yhdeksi lempikappaleistaan.


title: U2

text: Maaliskuussa 1997 U2 julkaisi yhdeksännen studioalbuminsa "Pop", jonka yhtye oli levyttänyt vuosina 1995–1996 tuottajinaan Mark ”Flood” Ellis, Howard ”Howie B” Bernstein ja Steve Osborne. "Pop" jatkoi U2:n musiikillisten kokeilujen linjalla ollen yhä enemmän popista ja elektronisesta musiikista vaikutteita saanut albumi kuin edeltäjänsä. Nauhasilmukat, musiikkiohjelmointi ja samplaaminen olivat sen musiikissa merkittävässä osassa. "Pop" nousi listaykköseksi 35 maassa saaden kriitikoiden keskuudessa suurimmaksi osaksi lämpimän vastaanoton, ja esimerkiksi "Rolling Stonen" julkaisemassa arvostelussa sitä pidettiin yhtenä U2:n musiikillisen uran parhaimmista hetkistä. Fanien keskuudessa "Popin" vastaanotto oli ristiriitaisempi, eikä se menestynyt kaupallisesti odotetulla tavalla. Albumia on kritisoitu muun muassa sen keskeneräisyydestä, sillä jo vuoden 1997 huhtikuussa käynnistyneen PopMart-kiertueen vuoksi yhtye joutui kiirehtimään albumin viimeistelyssä saadakseen sen julkaistavaksi riittävän nopeasti.


title: U2

text: PopMart oli Zoo TV Tour -kiertuettakin massiivisempi, mutta se sai ensimmäisisten konserttien perusteella osakseen huonoja arvosteluja uusien kappaleiden heikkojen live-esitysten takia. Kiertueen lavastus oli massiivinen: yhtyeen esiintymislavan keskellä oli noin kolmekymmentä metriä korkea kultainen puolikaari, viisikymmentämetrinen televisio, kymmenen metriä korkea peilipallo ja noin neljäkymmentä metriä korkea cocktail-tikku. Lisäksi eri puolilla lavaa oli valoin ja diskopalloin varusteltuja torneja. Jokainen lavaste vaihtoi väriä ja valaisi ympäristöään musiikin tahdissa. Lavasteiden ja mainonnan oli tarkoitus välittää sarkastinen viesti tahoille, jotka väittivät yhtyettä kaupalliseksi. Kiertue poikkesi myös Suomessa vuoden 1997 elokuussa, jolloin U2 konsertoi loppuunmyydylle Helsingin olympiastadionille ennätyksellisen 52 000 hengen yleisön edessä.


title: U2

text: Vuoden 1998 marraskuussa PopMart-kiertueen päättymisen jälkeen U2 julkaisi kokoelma-albumin "The Best of 1980–1990", joka nousi listaykköseksi useissa eri maissa ja oli kaupallisesti valtava menestys. Albumilta julkaistiin myös single ”Sweetest Thing”, joka oli uudelleen äänitetty versio vuoden 1987 B-puolesta. ”Sweetest Thing” oli listaykkösenä Kanadassa ja Irlannissa


title: U2

text: "Popin" ristiriitaisen vastaanoton ja arvostellun PopMart-kiertueen jälkeen U2 palasi yhteistyöhön Brian Enon ja Daniel Lanoisin kanssa levyttääkseen seuraavan albuminsa "All That You Can’t Leave Behind". Yhtye julisti ”hakevansa takaisin työtään maailman parhaana yhtyeenä.” Kriitikoiden ja lehdistön mielestä U2 oli masentunut "Popin" ja kiertueen arvostelusta, ja pyrki palaamaan "The Joshua Treen" musiikilliseen tyyliinsä yhteistyöllään Enon ja Lanoisin kanssa.


title: U2

text: "All That You Can’t Leave Behind" julkaistiin vuoden 2000 lokakuussa, ja se sai kansainvälisesti lämpimän vastaanoton sekä fanien että kriitikoiden keskuudessa. Musiikillisesti albumi oli paluu yhtyeen 1980-luvun tyyliin höystettynä 1990-luvun musiikillisilla kokeiluilla, ja "Rolling Stone" ylisti albumin olevan yhtyeen uran kolmas mestariteos "The Joshua Treen" ja "Achtung Babyn" rinnalla. Albumi debytoi listaykkösenä 32 maassa ja sen ensimmäisenä singlenä julkaistu ”Beautiful Day” oli kansainvälinen hitti, joka palkittiin kolmella Grammylla. Myös albumin kolme muuta singleä, ”Stuck in a Moment You Can’t Get Out Of”, ”Elevation” ja ”Walk On” palkittiin Grammyilla.


title: U2

text: Elevation Tour -kiertueella U2:n lavarakennelma oli Zoo TV Tour- ja PopMart -kiertueisiin verrattuna huomattavasti hillitympi, ja yhtye esiintyi pienemmän lavarakennelmansa kanssa ensimmäisen kerran konserttiareenoilla yli vuosikymmeneen. Helmikuussa 2002 kiertueen jälkeen yhtye esiintyi Super Bowl XXXVI:n puoliaikashow’ssa esittäen kappaleet ”Beautiful Day”, ”MLK” ja ”Where the Streets Have No Name” kunnioittaen syyskuun 11. päivän terrori-iskun uhreja. Vuonna 2002 yhtye julkaisi myös uuden kokoelma-albumin "The Best of 1990–2000", joka sisälsi myös kaksi uutta kappaletta: ”Electrical Storm” ja ”The Hands That Built America”, joka palkittiin parhaan kappaleen Golden Globella vuonna 2003.


title: U2

text: Vuoden 2003 marraskuussa lyhyen tauon jälkeen U2 aloitti Ranskassa studiotyöskentelyn ja seuraavan albuminsa "How to Dismantle an Atomic Bomb" levyttämisen. Albumilla yhtye pyrki suoraviivaisempaan rock-soundiin kuin "All That You Can’t Leave Behindilla", ja tavoite ilmeni jo albumin ensimmäisenä singlenä julkaistusta kappaleesta ””. Kappaletta soitettiin Apple -yhtiön iPod -musiikkisoittimen televisiomainoksissa, ja marraskuussa 2004 Applen iTunes -musiikkipalvelussa julkaistiin digitaalisesti yhtyeen mittavan uran tuotannon yhdeksi kokonaisuudeksi niputtanut "The Complete U2". Joidenkin fanien silmissä U2:n ja Applen välistä yhteistyötä halveksuttiin, ja monien fanien sekä kriitikoiden mielestä U2:sta oli tullut nyt kaupallinen yhtye, josta yhtye oli tehnyt 1990-luvulla ahkerasti pilkkaa.


title: U2

text: ”Vertigo” julkaistiin singlenä marraskuussa, ja siitä tuli hetkessä kansainvälinen hitti. Myös "How to Dismantle an Atomic Bomb" näki päivänvalon marraskuussa, ja se debytoi listaykkösenä 32 maassa. Yhdysvalloissa albumia kaupattiin sen julkaisuviikolla yhtyeelle ennätykselliset 840 000 kappaletta, ja Bono sanoi albumin olevan ”vahva haastaja yhtyeen kolmelle parhaalle albumille.” Albumin julkaisua seuranneella ja hyvin menestyksekkäällä Vertigo Tour -kiertueella yhtye konsertoi ahkerasti ympäri maailman, ja konserteissa kuultiin myös kappaleita joita U2 ei ollut soittanut sitten 1980-luvun. Vertigo Tourin konsertteihin myytiin yhteensä 4,6 miljoonaa lippua, ja sen kaikki 131 konserttia olivat loppuunmyytyjä. Erityisesti Euroopassa kiertue oli erittäin suuressa suosiossa.


title: U2

text: Maaliskuussa 2005 U2 vihittiin Rock and Roll Hall of Fameen. Heinäkuussa yhtye konsertoi Live 8 -hyväntekeväisyyskonsertissa Lontoon Hyde Parkissa, jossa se esitti Paul McCartneyn kanssa The Beatlesin kappaleen ”Sgt. Pepper’s Lonely Hearts Club Band”, ja sen jälkeen omat kappaleensa ”Beautiful Day”, ”Vertigo” ja ”One”.


title: U2

text: Vuonna 2007 U2 sai osakseen kritiikkiä siirrettyään osan musiikillisesta toiminnastaan Irlannista Amsterdamiin verotussyistä. Aiemmin U2:n kuten muidenkin artistien tekijänpalkkiot oli vapautettu veroista yhtyeen kotimaassa Irlannissa. Kun verovapaille tuloille asetettiin yläraja, U2 siirsi liiketoimintansa Alankomaihin, missä tekijänoikeuspalkkioiden verotus on alhaisempi.


title: U2

text: U2 aloitti tuottaja Rick Rubinin kanssa vuonna 2006 työstämään kahdettatoista studioalbumiaan "No Line on the Horizon". Yhteistyö Rubinin kanssa jäi kuitenkin lyhytaikaiseksi, ja suurin osa tuotetusta materiaalista hyllytettiin. Heinäkuussa yhtye palasi studioon Brian Enon ja Daniel Lanoisin kanssa, ja tulevaa albumia äänitettiin aina vuoden 2008 joulukuuhun asti Yhdysvalloissa, Britanniassa, Irlannissa ja Marokossa, missä yhtye perehtyi pohjoisafrikkalaiseen musiikkiin. "No Line on the Horizonin" oli tarkoitus olla jälleen kokeellisempi tuotos kahden tyyliltään perinteisemmän albumin jälkeen. Albumi julkaistiin vuoden 2009 helmikuussa positiivisen vastaanoton saattelemana. "No Line on the Horizon" nousi listaykköseksi yli kolmessakymmenessä maassa, mutta albumilta puuttui selkeä hitti ja kansainvälinen myynti oli U2:n levynmyynnin mittakaavassa hienoinen pettymys.


title: U2

text: "No Line on the Horizonin" julkaisemisen myötä U2 aloitti U2 360° Tour -kiertueen, jolla yhtye esiintyi ympyrän muotoisessa ”The Claw” -lavarakennelmassa. Kiertueen aikana yhtye rikkoi The Rolling Stonesin aiemman ennätyksen tehdessään kaikkien aikojen taloudellisen keikkaennätyksen, kun yhtyeen konsertti Sao Paolossa rikkoi 558 miljoonan dollarin rajan. Kiertueen näyttävä, 50 metriä korkea The Claw on historian suurin lavarakennelma. Kiertue jatkui aina vuoteen 2011, ja sen aikana yhtye muun muassa konsertoi maineikkaan Glastonbury Festivalin pääesiintyjänä vuonna 2010 sekä stadioneilla ympäri maailman. Kiertueen konsertti Pasadenan Rose Bowl -stadionilla lokakuussa 2009 taltioitiin myös DVD- ja Blu-ray -julkaisuksi "U2 360° at the Rose Bowl".


title: U2

text: Kiertueella yhtye ensiintyi kahdesti Helsingin Olympiastadionolla (20. ja 21.8.2010). Jälkimmäisellä keralla esitettiin ensimmäistä kertaa vielä silloin julkaisematon kappale Every Breaking Wave.


title: U2

text: "No Line on the Horizonin" ja U2 360° Tour -kiertueen jälkeen U2:n suunnitelmana oli levyttää ja julkaista pikaisesti seuraava studioalbuminsa " Songs of Ascent", jota Bono kuvaili ”mietteliääksi, pyhiinvaellusmatka-teemaiseksi julkaisuksi.” Albumia ei kuitenkaan koskaan viivästymisen vuoksi viimeistelty. Sen sijaan U2 työskenteli muiden albumiprojektien parissa, työstäen muun muassa perinteistä rock-albumia tuottaja Danger Mousen kanssa sekä tanssimusiikkivaikutteista albumia RedOnen, David Guettan ja will.i.amin kanssa.


title: U2

text: U2 julkaisi 9. syyskuuta 2014 uuden albumin "Songs of Innocence" ladattavaksi iTunesiin. Albumia seurasi menestyksekäs kiertue Innocence + Experience Tour.


title: U2

text: Adam Clayton kertoi vuoden 2016 syksyllä, että U2 tulisi julkaisemaan uuden studioalbuminsa "Songs of Experience" vuoden 2017 keväällä. The Edge kertoi albumin valmistuneen vuoden 2016 lopussa. Yhtye päätti kuitenkin siirtää albumin julkaisua vedoten sen työstämisen aikana tapahtuneisiin poliittisiin muutoksiin, joita olivat muun muassa Brexit ja Yhdysvaltain presidentinvaalit 2016. The Edgen mukaan yhtyeen mielestä paras ratkaisu oli ”jättää levy hautumaan, ottaa etäisyyttä ja pohtia, peilaako se todella sitä, mitä maailmalla juuri nyt tapahtuu.”


title: U2

text: Vuonna 2017 U2 toteutti The Joshua Tree Tour 2017 -kiertueen, joka juhlisti 30 vuotta täyttänyttä "The Joshua Tree" -albumia. Kiertue käynnistyi toukokuussa Vancouverista, ja siirtyi Eurooppaan heinäkuun alussa. U2 on esittänyt kiertueen jokaisessa konsertissa "The Joshua Tree" -albumin kokonaisuudessaan, joten esimerkiksi kappaleet ”Trip Through Your Wires” ja ”Exit” kuultiin konsertissa ensimmäisen kerran sitten 1980-luvun. Kiertueella ensiesityksensä sai myös uusi kappale ”The Little Things That Give You Away”, jonka Bono mainitsi olevan peräisin "Songs of Experience" -albumilta.


title: U2

text: Vuoden 2017 elokuussa U2 julkaisi Facebook-sivullaan videon uudesta kappaleestaan ”The Blackout”. Viikkoa myöhemmin yhtye julkaisi tulevan "Songs of Experience" -albuminsa ensimmäisen singlen ”You’re the Best Thing About Me”, ja vieraili Jimmy Fallonin juontamassa "The Tonight Show" -televisio-ohjelmassa esittämässä kappaleen. Lisäksi yhtye on tehnyt muun muassa musiikkia elokuviin "Batman Forever", "Million Dollar Hotel" ja "Vaarallinen tehtävä". Vuonna 1995 he tekivät yhdessä Brian Enon kanssa nimellä "Passengers" albumin "Original Soundtracks 1", jolla Luciano Pavarotti vieraili kappaleella "Miss Sarajevo". "Wide Awake in America" (1985) -julkaisu listataan usein virheellisesti U2:n albumilistauksissa, mutta kyse ei ole albumista, vaan 4 kappaleen EP-julkaisusta. U2 on tehnyt myös useista konserteistaan EP-julkaisuja.Alla listattuna esiintymispaikka ja -aika sekä kiertue, jonka aikana yhtye vieraili Suomessa.


title: Rencontre-ongelma

text: Rencontre-ongelma eli yhteensattumisongelma on todennäköisyys sille, että kun joukon formula_1 alkiot kuvataan joukon formula_2 alkioiksi ja joukon formula_2 alkiot sekoitetaan satunnaiseen järjestykseen, niin kuvauksessa kaikki joukon formula_1 alkiot saavat sekoituksessa jonkun uuden joukon formula_2 alkion. Todennäköisyyden arvo riippuu alkioiden lukumäärästä, mutta se on asymptoottisesti vakio formula_6.


title: Rencontre-ongelma

text: Käytännön esimerkkinä tästä ovat pikkujoulun lahjapaketit, missä juhlavieraat tuovat lahjasäkkiin lahjapaketin ja ne jaetaan takaisin lahjan tuoneiden kesken umpimähkään. Penconte-ongelmassa päätellään todennäköisyys sille, että "kukaan ei saa omaa lahjaansa takaisin".


title: Rencontre-ongelma

text: Ratkaisu on johdettavissa käyttäen apuna joukko-opin ja todennäköisyyslaskennan kaavoja.


title: Rencontre-ongelma

text:
Olkoon lahjapaketin tuojien lukumäärä formula_7. Sovitaan, että tapahtuma formula_8 sattuu, jos vieras formula_9 saa takaisin oman lahjansa. Kysytty todennäköisyys on siis
formula_10.
De Morganin lakien mukaan pätee yhtälö
formula_11.
Tämän ja komplementin todennäköisyyden kaavalla saadaan yhtälö
formula_12.
Todennäköisyyslaskennan yleinen yhteenlaskukaava on
formula_13.
Näin ollen riittää laskea tapahtumien formula_14 kaikkien kombinaatioiden leikkausten todennäköisyydet. Koska lahjojen oletetaan jakautuvan symmetrisin todennäköisyyksin, on
formula_15
kaikilla indeksikombinaatioilla formula_16. Yhteenlaskukaava supistuu tällöin binomikertoimen avulla merkittynä muotoon
formula_17.
Todennäköisyys, että formula_18 ensimmäistä vierasta saavat takaisin omat lahjansa, on
formula_19.
Kun tämä sijoitetaan yhteenlaskukaavaan, saadaan vastaus
formula_20.


title: Rencontre-ongelma

text: Tämän kaavan avulla pystytään kysytty todennäköisyys laskemaan helposti eri lukumäärän formula_21 arvoille. Kun formula_21 lähestyy ääretöntä, suppenee todennäköisyys eksponenttifunktion määritelmän mukaan kohti Neperin luvun käänteislukua formula_23. Summalausekkeen luonteesta johtuen suppeneminen on hyvin nopeaa, ja likiarvo formula_24 pätee aina, kun lahjan tuovia vieraita on vähintään kuusi.


title: Kulttuurivihkot

text: Kulttuurivihkot on Helsingissä julkaistava valtakunnallinen aikakauslehti. Se on ilmestynyt keskeytyksettä vuodesta 1973. Lehti ilmoittaa olevansa puolueisiin sitoutumaton vasemmistolainen kulttuurilehti.


title: Kulttuurivihkot

text: Lehden perusti marxilais-leniniläinen Kulttuurityöntekijäin liitto ry, joka julkaisi sitä vuosina 1973–1991. Vuosina 1992–1998 lehteä julkaisivat Vihreä Lyhty Oy ja Kulttuurivihkot-yhdistys ry, vuoden 1999 Kulttuurivihkojen kannatusyhdistys (rekisteröimätön yhdistys). Vuodesta 2000 lehteä on julkaissut helsinkiläinen Domirola Oy.


title: Kulttuurivihkot

text: Lehdellä oli 1970-luvulla parhaimmillaan liki kymmenentuhatta tilaajaa. Vuonna 2004 lehden painosmäärä on noin neljätuhatta.


title: Kulttuurivihkot

text: Kulttuurivihkojen päätoimittaja on 1. syyskuuta 2004 alkaen Elias Krohn.


title: Kulttuurivihkot

text: nro/vuosi (nimike jos poikkeaa päätoimittajasta)


title: Kloonaus

text: Kloonaus tarkoittaa yhden tai useamman geneettisesti samanlaisen elollisen yksilön tuottamista siten, että lopputuloksena syntyvä uusi yksilö (klooni) on geneettisesti eli perinnöllisesti täysin identtinen alkuperäisen yksilön kanssa. Myös DNA:sta tai soluista muodostettuja identtisiä kopioita kutsutaan klooneiksi.


title: Kloonaus

text:
Eläin- ja kasvitieteet määrittelevät kloonauksen eri tavalla kuin reproduktiivinen lääketiede ja solubiologia. Eläin- ja kasvitieteissä kloonauksella tarkoitetaan osittain luonnollista, osittain keinotekoista tapahtumaa, jossa elollisesta organismista muodostuu uusi kudos- tai elinyksikkö, jolla on sama perimä kuin alkuperäisellä organismilla.
Yksisoluiset eläimet (kuten amebat ja tohvelieläimet), eräät alkueläimet (kuten polyypit) sekä kaikki bakteerit ja kasvit pystyvät kloonautumaan, koska ne lisääntyvät suvuttomasti. Kloonautuminen onkin oleellinen osa näiden eliöiden lisääntymistä. Kehittyneemmät eläimet sen sijaan eivät biologisen moninaisuutensa vuoksi pysty lisääntymään suvuttomasti, sillä niiden solut lisääntyvät jatkuvasti ja erikoistuvat, ja niiden elimet muodostuvat kudoksista. Tietyissä olosuhteissa sammakkoeläinten menettämät raajat voivat uusiutua täysin, mutta kokonaisen yksilön muodostuminen raajasta ei kuitenkaan ole mahdollista.


title: Kloonaus

text: Reproduktiivisessa lääketieteessä ja solubiologiassa kloonauksella puolestaan tarkoitetaan prosessia, jossa jostakin jo olemassa olevasta organismista eristetään geneettistä informaatiota (DNA). Tuon informaation perusteella luodaan keinotekoisesti uusi organismi, joka on täysin identtinen alkuperäisen organismin kanssa. Kloonauksen välivaiheessa tuotetaan kaikkikykyisiä soluja, yleensä alkiokantasoluja, minkä jälkeen yksilönkehitys voi alkaa. Prosessin tuloksena syntyy geneettisesti samanlainen yksilö eli klooni. Tällä tavalla voidaan ohittaa tavallisen hedelmöittymisen vaatima vaihe, jossa kahden yksilön haploidit genomit eli yksinkertaiset lajiominaiset kromosomistot (kts. Ploidia) sekoittuvat yhdeksi uudeksi diploidiksi kromosomiryhmäksi.


title: Kloonaus

text: Tarkasti ottaen kaikki kehittyneempien organismien solut ovat hedelmöittyneen munasolun eli tsygootin klooneja solujen erilaisista tehtävistä huolimatta. Kloonautuminen (suvuton lisääntyminen) on täten perusedellytys sellaisen monisoluisen organismin muodostumiselle ja toiminnalle, jossa kaikilla soluilla on sama perimä.


title: Kloonaus

text: Luonnollinen vastine keinotekoiselle kloonaukselle on samamunaisten eli identtisten kaksosten kehittyminen. Tällöin tsygootti jakautuu ja ”tytärtsygootit” kehittyvät omiksi alkioikseen. Täten jo olemassa olevasta yksilöstä keinotekoisesti luotua kloonia voitaisiin siis pitää alkuperäisen yksilön samamunaisena kaksosena.


title: Kloonaus

text: Kloonauksella on pitkät perinteet maanviljelyssä viljelykasvien kasvullisessa eli suvuttomassa lisääntymisessä. Pääsääntöisesti jalostettavien ja tietyt geneettiset ominaisuudet omaavien viljelykasvien genomi ei muutu lisääntyessä. Esimerkiksi mukulasta kehittyvät perunat ovat toistensa klooneja, kuten myös samalla tavalla lisääntyvät sipulit. Myös koko viininviljely perustuu lisäämiseen pistokkaiden kautta, ja viinilajit ovat biologisessa mielessä klooneja. Sama periaate pätee kaikkiin omenalajikkeisiin ja useimpiin hedelmälajeihin, joita lisätään suvuttomasti pistokkaita juurruttamalla.


title: Kloonaus

text: Monivuotisten viljelykasvien, kuten viiniköynnösten tietyn kloonin kaikki köynnökset polveutuvat yleensä yhdestä emokasvista. Näin taataan se, että yhden viinitarhan tai muun viljelmän kanta on mahdollisimman homogeeninen eli yhdenmukainen. Eräät viljelijät tuovat tarkoituksella puhtaan kloonikannan kosketuksiin toisen homogeenisen kannan kanssa istuttamalla esimerkiksi alkuperältään erilaisia rieslinglajikkeita vierekkäin.


title: Kloonaus

text: Muita yleisesti kloonattavia kasvilajeja ovat muun muassa banaani, avokado, sitrushedelmät, ananas, peruna, mansikka, vadelma, herukka sekä puut, kuten lehmus.


title: Kloonaus

text: Kehittyneempien organismien alkioita on mahdollista kloonata esimerkiksi irrottamalla soluja ennen kuin alkio kehittyy kahdeksansoluiseksi. Teoriassa kahdeksan keskenään identtisen organismin eli kloonin luominen tällä keinolla on mahdollista.


title: Kloonaus

text: Nykyään käytettävä kloonausmetodi perustuu uuden organismin luonnolliseen kehitykseen sen jälkeen, kun tuman perimäaines on siirretty normaaliin munasoluun. Tähän mennessä ei ole kehitetty menetelmää täysikasvuisen eläimen kloonaamiseksi toiseksi täysikasvuiseksi eläimeksi.


title: Kloonaus

text: Tuman siirtoa varten kloonattavasta eliöstä otetaan solu, josta erotetaan tuma. Erotettu tuma istutetaan elävän organismin ulkopuolella hedelmöitettyyn munasoluun (kts. koeputkihedelmöitys), jonka oma tuma on poistettu. Kehityksen käynnistämiseksi munasoluun johdetaan sähkösykäys tai sitä aktivoidaan kemiallisella ärsykkeellä.


title: Kloonaus

text:
Näin tuotettujen solujen käyttötarkoituksista tarkemmin seuraavien otsikoiden alla.
Koska munasolun mitokondriot, joilla myös on omaa perintöainesta, eivät siirry alkioon, tällä menetelmällä ei synny geneettisesti identtisiä klooneja toisin kuin siinä tapauksessa, jos hedelmöitetty munasolu on peräisin lähtöorganismista. Kloonin tumassa siis on lähtöorganismin perintöaines, mutta kloonin mitokondrioissa on munasolun luovuttaneen organismin perintöaines.


title: Kloonaus

text: Terapeuttisessa eli hoitotavoitteisessa kloonauksessa alkio hajotetaan muutaman solunjakautumisen jälkeen ja yksittäiset solut siirretään soluviljelmään jatkamaan kasvua. Sopivien kemiallisten ja biologisten ärsykkeiden (kts. kasvutekijä) avulla näistä kantasoluista voidaan mahdollisesti kasvattaa kaikkia kudostyyppejä, ehkä jopa kokonaisia elimiä. Toisena vaihtoehtona on, että kantasolut siirretään suoraan potilaan kehoon. Tammikuussa 2008 eräs yhdysvaltalainen tutkijaryhmä kertoi artikkelissaan siitä, miten he olivat ensimmäistä kertaa onnistuneet kloonaamaan ihmissoluja. Artikkelin mukaan alkiorakkulat kehittyivät tumansiirron jälkeen neljänteen tutkimuspäivään asti.


title: Kloonaus

text: Kun verrataan kloonattuja alkiokantasoluja aikuisiin, useakykyisiin kantasoluihin, on kloonattujen alkiokantasolujen etuna niistä kasvatettavien kudoslajien ainakin toistaiseksi suurempi kirjo. Kun taas verrataan kloonattuja alkiokantasoluja muihin vieraisiin, jo olemassa oleviin alkiokantasoluihin (esim. koeputkihedelmöitysten ylimääräisiin alkioihin), on alkiovaiheessa kloonattujen kantasolujen etuna niiden lähes täydellinen geneettinen vastaavuus potilaan solujen kanssa (potilaan genomista eroaa vain vieraan munasolun luovuttajan mitokondrion genomi, joka muodostaa noin 0,002 % kokonaisgenomista). Huomattava geneettinen vastaavuus tekee vastaanottajan kehossa tapahtuvan hylkimisreaktio epätodennäköiseksi. Terapeuttiseen kloonaukseen liittyviä riskejä – kuten kantasolujen mahdollisesti aiheuttamia kasvaimia (syöpää) – ei ole vielä arvioitu, mikä pitäisi tehdä ennen kuin keinoa hyödynnetään ihmisten hoidossa.


title: Kloonaus

text:
Reproduktiivisessa eli lisääntymistavoitteisessa kloonauksessa alkio kehittyy sijaiskohdussa.
Tumansiirron avulla on onnistuttu kloonaamaan jo monia nisäkkäitä. Eläinlajeja, joita on onnistuttu kloonaamaan: laboratoriohiiret ja -rotat, nautaeläimet, vuohet, siat, kanit, kotikissat ("CopyCat"), afrikanvillikissa ("Felis silvestris lybica"), valkohäntäpeura, bantengi, eurooppalainen mufloni ("Ovis aries musimon") ja gauri. Kuuluisuuteen nousi skotlantilainen Dolly-lammas, joka täytyi lopettaa helmikuussa 2003 vaikean keuhkokuumeen takia. Kuusivuotiaaksi elänyt Dolly ei elänyt niin vanhaksi kuin lampaat yleensä, mutta silti se jo kärsi vanhoille lampaille tyypillisistä sairauksista, keuhkokuumeen lisäksi myös reumasta. Italiassa syntyi vuonna 2003 Prometea, maailman ensimmäinen kloonattu hevonen, ja Etelä-Koreassa syntyi vuonna 2005 ensimmäinen kloonikoira Snuppy. Kaksi vuotta myöhemmin kantasolututkijat onnistuivat kloonaamaan ensimmäisen reesusapinan. Nykyään kloonataan ennen kaikkea menestyneitä siitoshevosia. Etelä-Koreassa syntyi vuonna 2008 seitsemän kloonattua huumekoiraa, joista ainakin eteläkorealaiset tulliviranomaiset toivovat yhtä menestyksekkäitä kuin alkuperäisestä kultaisestanoutajasta, Chasesta.


title: Kloonaus

text: Tulokset ovat kuitenkin olleet vähäisiä, sillä kehittyneiden organismien määrä suhteessa soluille tehtyjen tumansiirtojen määrään on jäänyt pieneksi. Alle sadasosa hedelmöittyneistä munasoluista kehittyy alkioksi ja sikiöksi ja syntyy terveenä. Syynä suureen epäonnistumisosuuteen pidetään epigeneettisiä ilmiöitä, esimerkiksi geneettistä leimautumista. Ihmisiä ei ole tähän mennessä kloonattu.


title: Kloonaus

text: Tätä kloonaustekniikka on käytetty 1990-luvulta saakka, ja se on mahdollistanut erityisesti tärkeiden kasvatuseläinten ja viljelykasvien yhdenmuotoisen moninkertaistamisen ilman jalostukselle tyypillisiä muutoksia.


title: Kloonaus

text: Vuonna 2006 ilmestyi "Archives of Andrology" -lehdessä artikkeli, jossa Karl Illmensee ja Panos Zavos raportoivat siirtäneensä miehen ihosoluja alkioon, mutta raskaus päättyi varhaiseen keskenmenoon. Vuosina 2004 ja 2005 kloonialkioita istutettiin viiden muun naisen kohtuun, mutta yhtäkään raskautta ei saatu onnistumaan.Japanissa Koben Riken-instituutissa tehdyssä kokeessa onnistuttiin kloonaamaan terveitä yksilöitä käyttäen soluja, joita oli säilytetty pakastimessa 16 vuoden ajan. Hiiret oli jäädytetty -16 celsiuksen säilytyslämpötilaan ilman erityisvalmisteluja. Solut olivat oletetusti kuolleita, mutta niistä pystyttiin poimimaan tumia. Tumat ruiskutettiin tyhjennettyihin munasoluihin, joista kehittyi alkioita ja edelleen kantasolulinjoja sekä lopulta eläviä hiiriä. Paras onnistumisprosentti saatiin aivosoluista.


title: Kloonaus

text:
Perinteisesti on oletettu, että jäädyttäminen rikkoo veden kiteytymisen vuoksi solurakenteen ja DNA:n käyttökelvottomaksi.
Koska uusi menetelmä ei vaadi ehjää luovuttajasolua, sitä voisi periaatteessa käyttää uhanalaisten tai jo sukupuuttoon kuolleiden lajien palauttamiseen kloonaamalla niiden jäisistä jäänteistä. Uutta tekniikkaa voidaan myös käyttää esimerkiksi maasta löytyvien jäätyneiden mammuttien tutkimiseen, mutta varsinaisten mammuttikloonien tekeminen ei onnistu, koska perimän lisäksi tarvitaan muun muassa tuore mammutin solu, mihin tuma siirrettäisiin.


title: Kloonaus

text: Vuonna 1999 voimaan tullut laki lääketieteellisestä tutkimustoiminnasta (488/1999) säätelee ihmiseen ja ihmisen alkioon kohdistuvaa lääketieteellistä tutkimusta. Lakiin on kirjattu keskeisiä edellytyksiä tutkimuksen suorittamiselle muun muassa tutkijan pätevyydestä ja tutkittavalta vaadittavasta suostumuksesta. Alaikäisiin, kehitysvammaisiin ja vankeihin kohdistuvasta tutkimuksesta on erityissäännöksiä. Tätä lakia täydennettiin EU:n lääketutkimus-direktiiviä (2001/20/EY) vastaavaksi 1. toukokuuta 2004 voimaan tulleilla muutoksilla.


title: Kloonaus

text: Vuonna 2005 reproduktiivinen kloonaus oltiin yksimielisesti kieltämässä ympäri maailmaa, kun taas terapeuttisesta kloonauksesta käytiin kiihkeätä väittelyä, joka jätettiin YK:n ratkaistavaksi. YK:n oikeuslautakunta ei päässyt yksimieliseen sopimukseen asiasta, koska noin 60 valtiota Costa Rican ja Yhdysvaltain johdolla halusi kieltää terapeuttisten kloonien käytön maailmanlaajuisesti. Vähän kannatusta sai myös Belgian vastakkainen ehdotus, jonka mukaan hoitotavoitteisten kloonien käyttö voitaisiin vapauttaa yksittäisissä valtioissa. Belgian ehdotus ei saanut vaadittua kahden kolmasosan enemmistöä tuekseen ja 8. maaliskuuta 2005 annettiin sitomaton julistus, jolla asia jätettiin ratkaisematta.


title: Kloonaus

text: Ennen kaikkea lukuisissa tieteiselokuvissa reproduktiivinen kloonaus esiintyy usein lajin suvunjatkamisen keinona. Aldous Huxleyn romaanissa "Uljas uusi maailma" sivilisoitunut yhteiskunta koostuu ainoastaan eri tavoin kehitetyistä klooneista, ja "Tähtien sota" -elokuvissa valmistetaan miljoonia kloonisotureita.